Ярим соат дарс – HURRIYAT\nЯрим соат дарс\n4 oy oldin behzod 63\nёки Финляндия таълим тизимига назар\nСайёрамизнинг энг илғор ва илмли ўқувчилари сифатида фин ёшлари эътироф этилади. Қизиғи шундаки, финляндиялик ўқувчилар бошқа мамлакатлардаги тенгдошларига нисбатан анча кам вақтини мактабда ўтказишиб, кунига кўпи билан ярим соат дарс тайёрлашар экан. Шу ва бошқа жиҳатлари билан бу давлатнинг таълим тизими дунё аҳлини ҳамиша ҳайратлантириб келади.\nФинляндия “The Legatum Prosperity Index 2019”нинг жаҳон рейтингида “Таълим” йўналиши бўйича дунёдаги 167 давлат орасида Сингапур, Жанубий Корея, Дания, Гонг Конг ва Канададан кейин 6-ўринни эгаллаган (Ўзбекистон бу рўйхатда 81-ўринда туради).\nФин ўқувчилари вазифаларни ўз салоҳиятидан келиб чиқиб бажаради, жисмоний ва ақлий ҳолати турлича бўлган болалар биргаликда таълим олади. Агар ўқувчи дарсларни ўзлаштиришга қийналса, у билан қўшимча машғулот олиб бориш учун алоҳида ўқитувчи тайинланади. Шунингдек, Финляндия ўқувчилари ўзи фойдали деб билган фанни ўрганиши мумкин. Агар дарс ўқувчини қизиқтирмаса, у китоб ўқийди ёки бошқа машғулот билан шуғулланади.\nФинляндия таълим тизимида 10 баллик баҳолаш тизими амал қилади, аммо 7-синфгача фақат сўзда баҳо қўйилади: ўртадан пастроқ, қониқарли(ўрта), яхши, аъло. 1-3-синфларда эса ҳеч қандай кўринишдаги баҳо йўқ.\nБу ерда барча мактаблар кундаликка ўхшаш “Wilma” электрон тизимига уланган ва ҳар бир ота-онага тизимдан фойдаланиш учун шахсий код берилади. Унда педагоглар баҳо қўйиб, давоматни белгилаб, боланинг хулқи ва дарсларни ўзлаштириши ҳақида маълумот қолдиради. Шунингдек, психолог, ижтимоий хизматчи ва фельдшер ҳам ўқувчини тиббий кўрикдан ўтказиб, натижасини тизимга киритиб боради.\nЯна бир қизиқ жиҳат: қўйилган баҳо ҳеч кимга ошкор қилинмайди. Ўзлаштириши ёмон, паст баҳо олган ўқувчиларни койиш, унга дакки бериш мумкин эмас. Ахир, ҳамма космик кема яратавермайди, самолёт ёки автобусни ҳам кимдир ихтиро қилиши керак-ку. Қолаверса, яна кимдир фермер бўлиб далада меҳнат қилиши, чорвани боқиши, кимдир эса қурилишда ҳам ишлаши керак.\nФинляндияда таълимнинг барча босқичлари — мактабгача таълимдан олий таълим муассасаларигача мутлақо бепул. Улар таълимни ҳар доим моддиятдан устун қўйишган. Дарслар янги ғоялар, ишонч, ихтиёрийлик ва мустақиллик асосида ўтилади.\nМамлакатда “элита” ёки қолоқ мактаб, деган тушунча йўқ. Барча таълим муассасалари мутлақо бир хил жиҳозланган, бирдек имкониятларга эга ва бир хил молиялаштирилган. Деярли барча мактаблар давлатга қарашли бўлиб, мамлакатда атиги ўнга яқин хусусий мактаб бор. Финларга фарзанди ўқиши учун мактаб танлаш тақиқланган эди, болалар уйига энг яқин мактабда ўқишарди. Ҳозир гарчи бу тақиқ бекор қилинган бўлса-да, барибир кўпчилик ота-оналар фарзандини уйларига яқин бўлган таълим муассасасида ўқитмоқда. Зеро, бу ерда барча мактабларнинг имконият ва шароити бирдек яхши-да!\nБолаларни бир-бирига таққослаш тақиқланган. Финляндия меҳнат қонунчилигига кўра, педагог ўқувчини таҳқирлашига йўл қўйилмайди. Бу ерда ҳар бир ўғил-қизга Шахс сифатида муомала қилинади. “Даҳо” ёки ақлий салоҳияти бўшроқ ўқувчилар, ҳатто, ногиронлиги бор болалар ҳам қолганлар билан бир сафда, бир жамоа бўлиб таълим олади.\nМактаблар фарқланмагани ёхуд “ажратилмагани” каби бир фаннинг бошқасидан чуқурроқ ўқитилиши ҳам мумкин эмас. Масалан, математика мусиқадан ёхуд адабиётдан муҳим саналмайди. Шунингдек, “яхши” ва “ёмон” ўқувчилар ҳам йўқ. Болаларни бир-бирига таққослаш тақиқланган. Финляндия меҳнат қонунчилигига кўра, педагог ўқувчини таҳқирлашига йўл қўйилмайди. Бу ерда ҳар бир ўғил-қизга ШАХС сифатида муомала қилинади. “Даҳо” ёки ақлий салоҳияти бўшроқ ўқувчилар, ҳатто ногиронлиги бор болалар ҳам қолганлар билан бир сафда, бир жамоа бўлиб таълим олади(Фақат кўриш ва эшитиш билан боғлиқ нуқсони бўлган ўқувчилар учун алоҳида синфлар ташкил этилган).\nҚизиғи шундаки, ўқитувчи ўқувчининг ота-онаси кимлиги, иш жойи, лавозими ва бошқа шунга ўхшаш маълумотларни сўраши қатъий тақиқланган. Ҳар қандай қоидадан четга чиқиш ўқитувчи билан имзоланган шартноманинг бузилишига олиб келади. Фин ўқитувчилари фақат таълим бериш вазифасини бажаради.\nФинляндияда ўрта таълим бепул, шу билан бирга тушлик, мамлакат бўйлаб саёҳат, музей ва дарсдан ташқари ҳар қандай фаолият учун мутлақо пул тўланмайди. Агар мактаб 2 километрдан узоқда бўлса, болани уйидан олиб кетувчи ва дарсдан сўнг қайтариб олиб келувчи автобусга ҳам пул берилмайди. Ҳар бир ўқувчига дарсликлари, барча ўқув қуроллари, калкульятор, ҳатто планшет ва ноутбуккача мактаб томонидан текин берилади. Ота-оналардан пул йиғишга мутлақо йўл қўйилмайди.\nФин ўқитувчиларининг шиори: “Ё ҳаётга тайёрлаймиз, ёки имтиҳонларга. Биз биринчисини танлаймиз!”. Балки шунинг учундир, уларда мутлақо имтиҳон бўлмайди. Мактабни тугаллашда биргина тест синови ўтказилади, холос. Лекин ўқувчи ва ўқитувчилар бу тестнинг натижаси учун заррача қайғурмайди, хато белгилаган жавоб учун ҳеч кимга ҳисоб бермайди, ҳеч кимдан гап эшитмайди. Болалар ҳам унга жиддий тайёргарлик кўришмайди — борига барака!\nФин мактабларида турли текширувлар ҳам, таълим беришга оид “янгича услуб”ларни ўргатувчилар ҳам йўқ. Мамлакатда таълим дастури ягона, фақат умумий тавсиялар бор, холос. Ҳар бир педагог ўзи тўғри деб билган услубни қўллайди. Асосийси, самара ва натижа!\nМактаблар ҳудуди ўралмаган, кираверишда қўриқчи ва тўсиқлар йўқ. Аксарият мактабларнинг кириш дарвозаси автоматик тизимга эга, ўқувчилар бинога дарс жадвали асосида киришади.\nДарсда болалар парта ва столда ўтириши белгиланмаган, улар полда(гиламда), ҳатто диван ва креслоларда ўзига қулай ҳолда ўтириб, дарсни ўзлаштиришади. Форма йўқ, умуман, кийинишга нисбатан ҳеч қандай талаб қўйилмаган.\nОдатда уйга вазифа берилмайди. Болалар дам олиши керак. Ота-оналар фарзанди билан дарс қилишга мажбур эмас, бунинг ўрнига педагоглар музей, ўрмон ёки сузиш ҳавзасига оилавий бориб, вақтни мазмунли ўтказишни тавсия қиладилар.\n“Доска олдида” ўқитиш усули бу давлатда амал қилмайди, ўқувчилар мавзуни сўзлаб бериш учун доскага чиқарилмайди. Ўқитувчи дарсга умумий тус беради, сўнг ўқувчилар орасида юриб, уларга топшириқларни бажаришга ёрдам беради ва жараённи назорат қилади. Ўқитувчининг ёрдамчиси (фин мактабларида ўқитувчи ёрдамчилари ҳам бор) ҳам худди шу иш билан банд бўлади. Барча педагоглар фақат 1 йилга шартнома имзолашади, бу муддатни узайтириш ва тўхтатиш мумкин. Меҳнати эвазига ҳавас қиларлик миқдорда — фан ўқитувчисига 5000, ёрдамчисига 2500 еврогача ҳақ тўланади.\nБалки бу тизим кимгадир нотўғридек туюлар. Финлар мукаммалликка даъво қилмайди ва эришган ютуқлари билан ҳам чекланиб қолмайди. Улар мактаб тизими жамиятдаги ўзгаришларга қанчалик таъсир кўрсатаётганини доимий тадқиқ қилишади.\nҚувонарлиси шуки, финларнинг фарзандлари тунда алаҳсираб, асабий зўриқишдан қўрқиб уйғонмайди. Тезроқ катта бўлишни орзу қилиб, мактабдан нафратланишмайди. Ўқувчилар имтиҳонга тайёрланиб, ўзи ва бутун оила аъзоларини қийнамайди. Хотиржам, сермулоҳаза ва бахтли фин болалари китоб мутолаа қилади, таржимасиз(оригинал тилда) фильмлар кўради, компьютер ўйнайди, ролик ва велосипедларда учади, концерт, театр томошаларига боради… Улар ҳаётнинг ҳар бир лаҳзасидан завқ олиб, қувониб яшайди ва шу билан бирга таълим олишга ҳам улгуришади. Зеро, PISA нуфузли ташкилоти томонидан ҳар 3 йилда ўтказиладиган тадқиқотлар ва бошқа халқаро рейтингларда фин ўқувчилари дунё рейтингида ҳамиша юқори натижа қайд этишади…\nХуллас, дунёда ривожланган мамлакатлардан ҳисобланган Финляндия халқ таълим тизими ана шундай эркин усулда фаолият олиб боради. Бу юрт мактабларида биринчи навбатда болалар ўз “мен”ини танишига эътибор қаратилади. Ким бўлса ҳам, муҳими, ўз фикри, ҳаётга мустақил қараши бўлсин!\nХўш, бизнинг таълим соҳамиз ҳақида нима дея оламиз?\nЎзимизда қандайлигини яхши биламиз…\nPrevious Узоқ кутилган вакцина\nNext Дунёдаги “ёпиқ давлат”\n7 kun oldin behzod 82\n7 kun oldin behzod 85\n7 kun oldin behzod 90\n7 kun oldin behzod 98


Каломни оилавий ўқиш учун режалар — Dilkashradio.com\nКаломни оилавий ўқиш учун режалар\nАссалому алайкум. Худованд эркак кишини хотиннинг, оиланинг боши қилиб яратди. Унда оилада оиланинг боши, ота, меҳрибон эр ва хонадоннинг рухонийси бўлишдек вазифалар бор. Ўтган сафар фарзандларнинг руҳий ҳаётлари учун отанинг жавобгарлиги катта экани ҳақида айтган эдик. Чунки Муқаддас Каломда оталарга: «Фарзандларингизни Раббимизнинг таълим тарбияси билан ўстиринглар”, деб буюрилган. Шунга кўра фарзандларнинг руҳий тарбияси учун оналар эмас асосан оталар жавобгардирлар. Ҳаётда оталардан кўра кўпроқ оналар фарзандларининг руҳий тарбияси ҳақида қайғуради. Албатта оналар фарзандларига оталардан кўра кўпроқ вақт ажрата оладилар.\nОналар ҳам фарзанднинг руҳий тарбиясига жавобгар. Бироқ ота ўз мажбуриятини бутунлай хотинига ташлаб қўймаслиги зарур. Чунки у оиланинг рухонийси. Ота оилада Калом ўқиш вақтини бошқариши керак. Калом ўқиш вақтини бошқариш учун эса, билим ва кўникма зарур. Қуйида Калом ўқиш вақтида оталар нималарга эътибор қаратишлари кераклиги ҳақида маълумот берамиз.\nКалом ўқиш вақтини оилангизнинг ҳар бир аъзосига тўғри келадиган вақтга белгиланг. Сиз бошида белгилаган вақт болаларнинг катта бўлишига ёки сизнинг иш жадвалингиз ўзгарганига қараб ўзгариб туриши мумкин. Аммо бир тайинли вақт бўлиши лозим. Оила аъзоларининг ҳаммасидан Калом ўқиш учун 30-40 минут ажратишлари талаб этилади.\nБаъзи оилалар учун кечки овқатдан кейинги вақт Калом ўқиш учун қулай ҳисобланса, бошқалари учун эрталабки вақт маъқул ҳисобланади. Энг асосийси Калом ўқиш вақтида оила аъзоларининг ҳаммаси Худога қалбини очган ҳолда тўпланиши керак.\nКалом ўқиш одатига қатъий ёндашинг. Баъзида бирор бир сабаб билан оиладагилар биргаликда Калом ўқий олмай қоладилар. Шундай бўлган тақдирда ҳам оила аъзолари билан келишган ҳолда ҳафтада ҳеч бўлмаганда беш марта Калом ўқиш вақтини ўтказиш лозим.\nКалом ўқиш вақтини қолдирмаслик учун отадан ҳам онадан ҳам ҳамжиҳатлик талаб этилади.\nОилавий тарзда Калом ўқиш вақти белгилангандан сўнг, она кечки овқатни вақтида тайёрласин, токи Калом ўқиб бўлингач оила аъзолари бошқа режаларига ҳам улгурсинлар. Ота эса Калом ўқиш вақтига керакли бўлган нарсаларни тайёрласин. Балки овқат маҳалигача Каломдан ўқиладиган парчани олдиндан ўқиб олиши мумкин.\nБолаларнинг ҳар сафар Калом ўқиш вақтига ўз вақтида ва доимий келишларини рағбатлантиринг. Калом ўқиш вақтига ўз вақтида келадиган фарзандни яхши гаплар билан мақтаб қўйиш лозим. Ундан ташқари ота Каломдан ўқиладиган ҳикоя ёки парчани шунчаки ўқиб кетмасдан, болаларнинг тушунишига ҳам эътибор берсин. Болалар Калом ўқиш вақтидан ўзлари учун бирор нарса олсинлар.\nҚадрли тингловчилар, бизнинг www.najot.com сайтимизда оила мавзуси ҳақида кўплаб маълумотлар бор.\nМуҳаббатми ёки қатъийлик?


Ўзбекистон Ёзувчилар уюшмаси » Илоннинг иши заҳар солмоқ (эртак)\nАсосий Ўзбек халқ оғзаки ижоди Илоннинг иши заҳар солмоқ (эртак)\nИлоннинг иши заҳар солмоқ (эртак)\nЎқилди: 1 085\nБир чўпон даладан қайтаётганда, катта ариқнинг нариги ёғидаги тўқайга ўт кетганини кўрибди. Бир вақт сув бўйига келиб қараса, қамиш ичида бир катта илон вишиллаб куйиб кетаётган эмиш. Чўпоннинг раҳми келибди, қўлидаги узун таёқнинг учига халтани бойлаб илон томонга узатибди. Илон жон ҳолатда ўзини халтага урибди, чўпон халтани тортиб олиб, оғзини очибди, илонни ерга туширибди. Шу пайт чўпоннинг оёғига чирмашиб олибди. Чўпон ҳайрон бўлиб:\n— Нима қилмоқчисан? — деб сўрабди илон.\n— Мен сени чақаман, — дебди. Чўпон:\n— Мен яхшилик қилиб сени ўлимдан қутқардим-ку, сенга яхшилик қилган одамни чақасанми?—дебди. Шунда илон:\n— Мен билмайман, менинг вазифам чақиш, заҳар солиш, менда бундан бошқа ҳунар йўқ, — дебди. Чўпон:\n— Тўхта, бўлмаса, бирорта одамдан «яхшиликка яхшиликми ёки ёмонликми?» деб сўрайман, у нима деса, ўшанга қараб иш тутамиз, — дебди.\nЧўпон йўлда давом этибди. Илон эса чўпоннинг оёғига чирмашиб кетаверибди. йўлда ўтлаб юрган бир ориқ сигир дуч келибди. Шунда чўпон:\n— Эй сигир, яхшиликка яхшиликми ёки ёмонликми? — деб еўрабди. Сигир жавоб берибди:\n— Албатта яхшиликка ёмонлик. Мен ёшлигимда ҳар куни уч маҳал сут берардим. Хўжайиним яхши кўрар эди. Энди мен қаридим, сут бермай қўйдим, ориқладим. Эртага мени қассобга сотиш учун бозорга олиб борадилар, — дебди. Шунда илон:\n— Ана, менинг айтганим тўғри чиқдими?! Энди сени чақаман, — дебди. Чўпон:\n— Яна бир сўраймиз, кейин чақсаиг ҳам майли! — дебди. Улар йўлда бир олма дарахтига дуч келишибди. Олма дарахтининг шохлари синган, таги тўла тош, кесак экан. Чўпон олма дарахтидан сўрабди:\n— Эй дарахт, яхшиликка яхшиликми, ёки ёмонлвкми? Дарахт:\n— Эй, дўстлар, албатта яхшиликка ёмонлик. Масалан, мени олинг, ёшлигимда кўп мева берар эдим, ўтган-кетган одам тош отиб, болалар устимга чиқиб шохларимни синдириб шу аҳволга солишди. Энди мени кесиб ўтин қилишмоқчи. Бу яхшиликка яхшиликми? — дебди. Илон:\n— Ана, эшитдингми, энди чақаман, — дебди. Чўпон:\n— Йўқ, яна бирор кишидан сўрайлик, — дебди. Йўлда кетишаётса, бир тулки учрабди.\n— Ҳой тулки, тўхта, бизлар сендан бир савол сўрамоқчимиз? — дебди чўпон.\nТулки тўхтаб қараса, бир катта илон одамнинг оёғига чирмашиб «чақаман» деб ёпишиб турган эмиш. Тулки:\n— Нима гап? — деб гоҳ илонга, гоҳ чўпонга қарабди. Чўпон сўз бошлабди:\n— Эй тулкивой, мен мана бу илонни ўлимдан кутқариб қолган эдим. Энди у эса, мени чақмоқчи, шу ҳам инсофми? — дебди. Тулки:\n— Қандай қилиб уни ўлимдан қутқардинг? — деб сўрабди.\n— Тўқайга ўт тушган эди. Ўт ичида илонни кўриб раҳмим келди, бир ёғочнинг учига мана бу халтани боғлаб илон томон узатдим, у халтага кирди, тортиб олдим, — деб жавоб берибди. Шунда тулки қаҳ-қаҳ уриб кулиб юборибди, чўпонга:\n— Шу кичкина халтага катта илоннинг сиққанига мен ҳайрон бўлиб кулиб юбордим, — дебди. Илон «ҳа, мен сиг дим», — дебди. Тулки:\n— Бўлмаса, яна халтага тушиб кўр-чи, сиғармикансан ёки йўқми? — дебди. Илон мақтаниб:\n— Мана кўр, мен сиғаман, — деб чўпоннинг халтасига кирибди. Тулки чўпонга кўзини қисиб:\n— Халтанинг оғзини маҳкам боғла, кўтариб айлаитириб ерга ур! — дебди.\nЧўпон тулкининг айтганини қилиб, илондан қутулибди. Яна ўз ишига равона бўлибди.


Наврўзга бағишлаб ўтказилиши режалаштирилган қатор тадбирлар бекор қилинди » Muzlik.uz - O‘zbekiston yangiliklari\nЎзбекистонда Наврўз байрами муносабати билан ўтказилиши режалаштирилган бир қатор тадбирлар бекор қилинди. Вазирлар Маҳкамаси 13 мартда ўтказилган йиғилишда тегишли қарорни қабул қилди. Бу ҳақда ҳукумат матбуот хизмати хабар берди. Хусусан, Наврўз байрами арафасида Тошкентда ўтадиган Наврўз марафони, Хивада 31 март -1 апрель кунлари ташкил этиладиган «2020 йилда Хива шаҳри туркий дунё маданияти пойтахти» йилининг расмий очилиш маросими ҳамда «Бухоро шаҳри — Ислом олами маданияти пойтахти», деб эълон қилиниши муносабати билан 14−16 апрель кунлари ўтказиладиган тадбирлар бекор қилинди. Ўз навбатида, асосий байрам тадбирлари ва халқ сайллари ўтказиладиган жойларда янги турдаги COVID-19 коронавирусининг кириб келиши ва тарқалишини олдини олиш мақсадида тегишли профилактик чоралар кўрилади, тиббий назорат кучайтирилади. "Газета.uz"да реклама Жойларда кўчма савдо дўконлари, ҳунармандчилик кўргазмалари, китоб расталари, баҳорий таом сотиладиган очиқ ошхоналар ташкил этилади, миллий чорпоялар, сўрилар ва хонтахталар жойлаштирилади. Боғларда, очиқ майдонларда дорбозлар, полвонлар, масхарабозлар, қўғирчоқбозларнинг томошалари, қушлар кўргазмаси, варрак учириш, арқон тортиш, арғимчоқ учиш каби халқ ўйинлари мусобақалари ташкил этилади. Сайл давомида мамлакатда истиқомат қиладиган турли миллат вакилларининг бадиий чиқишлари, фольклор-этнографик гуруҳларнинг концертлари ҳам ўтказилади. Йиғилишда жорий йилнинг 14−15 март кунлари «Обод юрт» умумхалқ ободонлаштириш ва кўкаламзорлаштириш хайрия ҳашарини уюшқоқлик билан ташкил этиш ва юқори савияда ўтказиш масалалари ҳам муҳокама қилинди.


Футбол бўйича Бельгия чемпионати коронавирус сабаб буткул тўхтатилади ва чемпион эълон қилинади - Daryo\n20:11, 02.04.2020 42859\nФутбол бўйича Бельгия чемпионати коронавирус сабаб буткул тўхтатилади ва чемпион эълон қилинади\nФутбол бўйича Бельгия чемпионатининг 2019/20 йилги мавсуми охиригача давом эттирилмайди, деб хабар бермоқда HLN.\nКоронавирус пандемияси сабаб Бельгияда чемпионат давом эттирилмайди ва чемпион сифатида «Брюгге» жамоаси эълон қилинади. Иккинчи ўрин соҳиби сифатида «Гент» тан олинган ҳолда Чемпионлар Лигаси йўлланмасига эга чиқади.\nЕвропа Лигаси гуруҳ босқичига йўлланмани «Шарлеруа» клуби қўлга киритади. «Антверпен» ҳамда «Стандард» клублари эса Европа Лигаси гуруҳ босқичига чиқиш учун саралаш босқичида иштирок этади.\nУшбу қарор лига раҳбарияти томонидан маъқулланган. Бу ҳақидаги расмий хабар эса бош ассамблеядан сўнг эълон қилиниши (15 апрель) кўзда тутилган. Бундан ташқари Бельгия Кубоги ҳамда 2 Лига мусобақаси бўйича қарор қабул қилиш учун махсус ишчи гуруҳ йиғилади.\nМаълумот учун, Бельгия Про Лигасида 16 та жамоа бор. Улар дастлаб уйда ва сафарда бир-бирига қарши баҳс ўтказади. Дастлабки 6 та ўринни банд этган жамоалар эса иккинчи босқичда чемпионлик ҳамда еврокубоклар йўлланмаси учун курашни давом эттиради.\nЭслатиб ўтамиз, Европада коронавирус сабаб деярли барча мамлакатлар футбол ва бошқа мусобақаларни тўхтатди. Фақатгина Беларусда миллий чемпионат баҳслари давом эттирилмоқда.\nМавзуга доир: УЕФА ўз тасарруфидаги барча мусобақаларни номаълум муддатга қолдирди\n21:43, 16.03.2020 99602\n20:19, 26.03.2020 95934\n20:29, 14.03.2020 64785\n18:44 Бугун 381\n18:32 Бугун 1253\n18:20 Бугун 7384\n18:16 Бугун 2053\n17:46, 31.05.2020 203310\n00:09, 31.05.2020 104207\n23:37, 30.05.2020 87202\n15:34, 31.05.2020 84812


Имомлар онаси — Teletype\nОна муқаддас зот. Буюк уламоларнинг олим бўлишларида оналариниг ўрни беқиёс бўлган.\nОналари фарзандларига шундай тарбия бериб, уларни яхшиликлар сари етакладики, натижада уларнинг ҳар иккиси етук олим бўлиб етишдилар. Ака-укаларнинг табиатлари бир-биридан фарқ қилар эди. Имом Муҳаммад Ғаззолий кўп вақтларини воизлик, хатиблик ва имомликда ўтказар эдилар. У кишининг укалари ҳам яхши олим инсон эди. Лекин масжидга чиқмас, ўзи ёлғиз намоз ўқир эди. Бир куни\nИмом Муҳаммад Ғаззолий оналарига: “Онажон, одамлар менга “Сен катта воиз, хатиб ва имом бўлсангу, уканг ортингда намоз ўқимаса”, деб эътироз билдиришмоқда. Сиз укамга айтинг, менинг ортимда туриб, намоз ўқисин”, дедилар.\nИмом Муҳаммад Ғаззолий намозни ўқиб бўлгандан сўнг қаттиқ тушкунликка тушиб, уйга ғамгин ҳолда қайтдилар.\nОналари ўғлига:“Ниҳоятда паришонхотир кўринасиз?” деди. Имом Муҳаммад Ғаззолий:\nОнажон, укам масжидга бормаса яхши бўлар экан. У бир ракат ўқиганидан кейин жамоатдан чиқиб, ёлғиз ўзи намоз ўқиди”, дедилар.\nОна кичик ўғлини чақириб: “Ўғлим, нега бундай қилдингиз?” деб сўради.\nШунда Аҳмад Ғаззолий: “Мен унинг ортида намоз ўқиётган эдим. Биринчи ракатни яхши адо қилди. Иккинчи ракатда унинг эътибори Аллоҳ таоло томонидан бошқа томонга бурилди. Шунинг учун жамоатдан ташқарига чиқиб, алоҳида намоз ўқидим”, деди.\nОналари катта ўғлидан бунинг сабабини сўради. Имом Муҳаммад Ғаззолий: «Онажон, укам жуда тўғри айтди. Мен намоздан олдин бир фиқҳий китобни ўқиб, нифоснинг нозик масалаларига шўнғиб кетган эдим. Намозга киришганимдан кейин биринчи ракатни Аллоҳга тўлиқ таважжуҳ билан адо қилдим. Иккинчи ракатда хаёлимга нифос масаласи келиб, бир оз зеҳнимни банд қилди. Шунинг учун мендан ушбу хатолик ўтди», дедилар.\nШунда оналари чуқур нафас олиб: “Афсус, иккингиз ҳам менинг бирор коримга ярамадинглар”, деди.\n“Хато мендан ўтди. Бундай қилмаслигим керак эди. Онажон, мени кечиринг”, деди катта ўғли.\nКичик ўғли эса: “Бу нарса менга кашф бўлгани (кўрингани) учун намозни бузган эдим. Қандай қилиб мен сизнинг бирор корингизга ярамаган бўламан?” деди.\nОналари: “Сизлардан бирингиз намозда туриб олиб, нифос масаласини ўйласа, иккинчингиз ортида туриб, унинг дилини кузатиб турса. Сизлардан бирортангиз ҳам намозда Аллоҳ таолога таважжуҳ қилмабсиз. Шу боис «Иккингиз ҳам менинг бирор коримга ярамадинглар», деб айтдим”, дедилар.\n(Интернет манбалар асосида тайёрланди)\nАбдукарим домла Мелибоев\nБўстон туман “Дўрмонча” масжиди имом хатиби\nКаналга уланиш учун линк: https://t.me/joinchat/AAAAAEbdE2ngVPYitBWX8g


Ёвшанкелди (Yovshankeldi) » ўзбекча » ўғил бола\nёвшандек маҳкам, чидамли бола туғилди.\nЁвқайтар (Yovqaytar) » ўзбекча » ўғил бола\nёв (касал) қайтади, ўлмайди, яшайди.\n290 Синоним: Номаълум Ўз вариантингизни киритинг.\nЁвқилич (Yovqilich) » ўзбекча » ўғил бола\nёвни (касални) қайтарувчи, қирувчи қилич, тиғ.\n274 Синоним: Номаълум Ўз вариантингизни киритинг.\nЁвқон (Yovqon) » ўзбекча » ўғил бола\nбуғдой бошоқлаганда туғилган бола.\n296 Синоним: Жавқон Ўз вариантингизни киритинг.\nЁвқоч (Yovqoch) » ўзбекча » ўғил бола\nЁвқочар (Yovqochar) » ўзбекча » ўғил бола\nёв (касаллик) қочади, чекинади, бола ўлмайди, яшайди.\nЁвқочди (Yovqochdi) » ўзбекча » ўғил бола\nёв (касаллик) қочди, чекинди, боламиз яшайди.\n283 Синоним: Номаълум Ўз вариантингизни киритинг.\nЁвқур (Yovqur) » ўзбекча » ўғил бола\nмард, жасур, қўрқмас, довюрак.\n301 Синоним: Номаълум Ўз вариантингизни киритинг.\nЁдгор (Yodgor) » форс-тожикча » ўғил бола\nтуғилгавдан кейин ота (ёки онаси) вафот этган, улардан эсдалик, ёдгор бўлиб қолган фарзанд.\n347 Синоним: Номаълум Ўз вариантингизни киритинг.\nЁдгора (Yodgora) » форс-тожикча » қиз бола\nтуғилгандан кейин ота (ёки онаси) вафот этган, улардан ёдгор бўлиб қолган қиз.\nБошига ⇦ Олдинги 1 2 3 4 5 6 7 8 Кейинги ⇨ Охирига (17)


REKTOR — Toshkent to'qimachilik va yengil sanoat instituti\n2020 йил 24 ноябрдан:\nТошкент тўқимачилик ва енгил саноат институтининг ректори\nТуғилган йили: 22.01.1974 й.\nТуғилган жойи: Андижон вилояти, Шаҳрихон шаҳри\n1996 й. Тошкент тўқимачилик ва енгил саноат институти (кундузги)\n2003 й. Гулистон давлат университети (сиртқи)\n2006 й. Ўзбекистон Республикаси Президенти ҳузуридаги Давлат ва жамият курилиш академияси (кундузги)\nМаълумоти бўйича мутахассислиги: Табиий толалар ишлаб чиқариш технологияси ва ускуналари, мухандис-технолог, иқтисодиёт, тингловчиси\n1996-1998 йй. — Тошкент тўқимачилик ва енгил саноати институти Пахтани дастлабки ишлаш кафедраси,тажрибачи (стажёр), аспиранти\n1998-2000 йй. — «Ўзбекистон пахта тозалаш» корхонаси, техника хавфсизлиги муҳандиси, чилангар, тайёрлов бўлими бошлиғи, бош муҳандиси\n2000-2000 йй. — Тошкент вилояти «Пахтасаноатсотиш» бирлашмаси ишлаб чиқариш бўлими бош механиги\n2000-2001 йй. — «Мустақилик пахта тозалаш» корхонаси бош муҳандиси\n2001-2003 йй. — «Тошкентпахтасаноат» ҳудудий акциядорлик бирлашмаси сифат бўлими бош мутахассиси\n2003-2005 йй. — «Ўзпахтасаноат» уюшмаси Сифат маҳсулотларини стандартлаштириш ва сертификатлаш бўлими бошлиғи ўринбосари\n2005-2006 йй. — Ўзбекистон Республикаси Президенти хузуридаги Давлат ва жамият курилиш академияси тингловчиси\n2006-2009 йй. — «Тошкентпахтасаноат» ҳудудий АБ бошқарув раисининг биринчи муовини, сертификатлаш бўлими бошлиғи\n2009-2013 йй. — «Ўзпахтасаноат» уюшмаси Сифат маҳсулотларини стандартлаштириш ва сертификатлаш бўлими бошлиғи ўринбосари, маҳсулот ишлаб чиқариш ва етказиб бериш балансларини шакллантириш ва бажариш бошқармаси бош мутахассиси, корхоналарни реконструкция ва модернизация қилиш бўлими бош мутахассиси\n2013-2014 йй. — «Андижонпахтасаноат» ҳудудий АБ бошқарув раисининг биринчи ўринбосари, бошқарув раиси\n2014-2015 йй. — Тошкент тўқимачилик ва енгил саноат институти докторантура катта илмий ходим\n2015-2017 йй. — «Ўзпахтасаноатэкспорт» холдинг компанияси Ишлаб чиқариш фаолиятини мувофиқлаш-тириш ва ягона техник сиёсатни амалга ошириш бошқармаси бошлиғи\n2017-2018 йй. — Ўзбекистон Республикаси Вазирлар Маҳкамаси Қишлоқ ва сув хўжалиги, қишлоқ хўжалиги маҳсулотларини қайта ишлаш ҳамда истеъмол товарлари масалалари ахборот таҳлил департаменти Пахтани қайта ишлаш саноати ва енгил саноат шуъбаси мудири\n2018-2019 йй. — Ўзбекистон Республикаси Вазирлар Маҳкамаси Машинасозлик, автомобиль, электротехника, мудофаа, пахтани қайта ишлаш саноатини ва енгил саноатни ривожлантириш, маҳсулотларни стандартлаштириш масалалари ахборот-таҳлил департаменти Пахтани қайта ишлаш ватўқимачилик саноати шуъбаси мудири\n2019-2020 йй. — “Ўзпахтасаноат” АЖ Ишлаб чиқаришни мувофиқлаштириш, сифат ва стандарларга риоя этилишини назорат қилиш бошқармаси бошлиғи\n2020 -2020 йй. — Тошкент тўқимачилик ва енгил саноат институти табиий толаларни дастлабки ишлаш технологияси кафедраси профессори\n2020 й. — ҳ.в — Тошкент тўқимачилик ва енгил саноат институтининг ректори


Ўзбекистон билан Канаданинг Британия Колумбияси провинцияси ўртасидаги ҳамкорлик масалалари муҳокама қилинди\nГлавнаяМедиацентрЯнгилик ва воқеаларЎзбекистон билан Канаданинг Британия Колумбияси провинцияси ўртасидаги ҳамкорлик масалалари муҳокама қилинди\n20 август куни Ўзбекистоннинг АҚШ ва Канададаги элчиси Жавлон Ваҳобов Британия Колумбияси (Канада) Бандлик, иқтисодий ривожланиш ва рақобатдошлик вазирлигининг Халқаро алоқалар департаменти директори Пол Ирвин билан онлайн музокаралар ўтказди.\nСуҳбат чоғида элчи Ўзбекистонда жозибадор инвестиция муҳити ва фаровон бизнес муҳитини яратиш бўйича олиб борилаётган ислоҳотлар ҳақида батафсил сўзлаб берди.\nТадбирда Ўзбекистон ва Британия Колумбияси провинцияси билан эркин иқтисодий зоналарда тоғ-кон ва қишлоқ хўжалигида замонавий технологиялар ва инновацияларни жорий этишда ўзаро муносабатларнинг истиқболли йўналишлари белгилаб олинди. Кончилик, таълим ва соғлиқни сақлаш соҳалари ҳамкорликнинг истиқболли йўналишлари сифатида қайд этилди.\nПол Ирвин провинция иқтисодиётида ресурсларни қазиб олиш сектори устунлик қилишини таъкидлади. Канада томони Ўзбекистон ҳукумати томонидан геологик қидирув ва қазиб олиш соҳасида инвестицияларни қўллаб-қувватлаш бўйича кўрилаётган чора-тадбирларни яхши билади. Чунки Канададаги етакчи олтин қазиб олувчи “B2Gold” компанияси Навоий вилоятида олтин конларини ишлаб чиқиш бўйича инвестиция лойиҳаларини амалга оширмоқда. Шу нуқтаи назардан, Пол Ирвин вилоятнинг яна бир тоғ-кон компаниясини – “Wenco International Mining Systems” компаниясини Ўзбекистонга жалб қилиш масалаларини кўриб чиқишга таёрлигини билдирди.\nДепартамент директорининг сўзларига кўра, Британия Колумбияси Канададаги учинчи йирик минтақадир, шунингдек, қишлоқ хўжалиги маҳсулотларини ишлаб чиқариш ва экспорт қилиш бўйича мамлакат етакчиси ҳисобланади. Бундан ташқари, Канада томони Британия Колумбиясида транспорт ва технологик инфратузилма ривожланганини ҳам таъкидлади. Провинциянинг ички ҳудудий маҳсулоти Канадада тўртинчи ўринда туради ва 2019 йилда 213 млрд АҚШ долларини ташкил этди.\nКанада томони таълим соҳасидаги ҳамкорликни кенгайтириш йўлларини ўрганишга таёрлигини билдирди. Ушбу соҳа маданий-гуманитар алоқаларни ривожлантиришнинг истиқболли йўналишларидан бири деб номланди. Канада провинцияси ва Ўзбекистон таълим муассасалари иштирокида видеоконференция ташкил этиш таклиф қилинди. Пол Ирвин ушбу учрашувга Капилано, Саймон Фрейзер ва Британия Колумбияси университетлари вакилларини жалб қилишга таёрлигини билдирди.\nСоғлиқни сақлаш соҳасидаги ҳамкорлик масалалари муҳокама қилинди. Британия Колумбияси ҳукумати томонидан соғлиқни сақлаш соҳасини қўллаб-қувватлаш бўйича кўрилган чоралар Канаданинг бошқа минтақаларига нисбатан ушбу вилоятда коронавирус инфекциялари камроқ кузатилганини кўрсатди. Шу муносабат билан мазкур провинция ва Ўзбекистон соғлиқни сақлаш органлари ўртасида ҳамкорлик ўрнатишга таёрлик билдирилди.\nУчрашув якуни бўйича Ўзбекистон-Канада ҳамкорлигининг долзарб масалаларида мунтазам алоқалар ўрнатиш тўғрисида келишувга эришилди.\nO’zbekistonning turli hududlarida tadbirkorlik uchun auksionga qo’yilgan er uchastkalari ro’yxati


Жалолободда вазият таранг\nБугун қирғизистонлик ҳуқуқ фаоллари билан учрашган Қурмонбек Бакиев муваққат ҳукумат ўзи ва яқинлари хавфсизлигини кафолатлаган тақдирда истеъфога кетишга тайёр эканини айтган.\nҚирғизистонда ҳокимият муваққат ҳукумат назоратига ўтганидан бир ҳафта ўтиб, мамлакатнинг Ўзбекистон билан чегарадош Жалолобод вилоятида муваққат ҳукумат ва дефакто собиқ президент Бакиев тарафдорлари ўртасида вазият қалтислашаётгани айтилмоқда.\nЧоршанба куни Жалолободда муваққат ҳукуматни қўллаб-қувватловчи сиёсий кучларнинг Қурултойи бўлиб ўтиши керак эди. Бироқ айни майдонга Бакиевнинг тарафдорлари ҳам тўплангани боис, томонлар жанжал чиқмасин учун тарқаб кетгани ҳақида хабар келди.\nЭфир олдидан Жалолободдаги вазиятни кузатаётган маҳаллий мустақил журналист Абдумўмин Мамараимов билан боғланиб кейинги воқеалар ҳақида сўраганимизда, у киши Жалолободдаги ўзбек миллий маркази ўтказаётган намойишда эканини айтиб, чиқиш қилаётган маҳаллий масжидлардан бирининг имоми Муҳаммаджон ҳожининг фикрларини тинглашни таклиф қилди.\n“Биз мана шу оддийларнинг номидан ëрдам тўплаб¸ мана шу ерга олиб келиб топшириб¸ мана шу Қодиржоннинг идораси орқали шу ëққа жўнатайлик деган таклиф менга айтилди. Мен сизларга айтаяпман. Икки кундан кейин жума бўлади. Жума куни масжидимизда биз пул йиғиб¸ мутаваллимизга топширади. Жалолобод шаҳридаги Билол масжидидан ўша майдонда вафот этган укаларимизнинг қариндошларигами¸ ота-оналаригами - мана мунча сўм, деб топширамиз. Шуни укаларимизнинг илтимоси билан чиқиб айтаяпман. Иншооллоҳ, бу ташаббусни укаларимиз айтди. Мана икки кундан кейин жумада ўзимиз бошлаймиз. Бунга бошқа масжидлар ҳам қўшилса керак. Менинг гапим тамом. Бу халқ учун бўлаяпти. Мана оқсоқолимиз айтдию - Халқ учун¸ Қирғизистон учун бўлаяпти. Қирғизистонда одамларимиз бой-бадавлат. Унақа Ўзбекистондан ëрдам сўрамаймиз. Моддий ëрдам ҳам керакмас¸ маънавий ëрдам ҳам керакмас¸ сиëсий ëрдам ҳам керакмас. Ўзимизга Оллоҳ ëрдам беради. Оллоҳнинг ëрдами билан ҳаммаси ҳал бўлади. Яхши кунларга етамиз. Яхши кунларни кўрамиз. Аммо иттифоқ бўлайлик”.\nОзодлик: Абдумўмин ака¸ бу қаерда бўлаëтган тадбир?\nАбдумўмин Мамараимов: Бу ҳозир ўзбек миллий-маданий марказида бўлаëтган тадбир. Катта митинг бўлаяпти. Ҳозир Қодиржон ака (Жалолобод вилоят ўзбек миллий маркази раҳбари Қодиржон Ботиров назарда тутилмоқда, - таҳр.) бош бўлиб бу ерда штаб тузилган. Минтақадаги вазият ҳозир шу ерда одамларга тўлиқ етказилаяпти.\nОзодлик: Неча киши тўпланган бу ерда?\nАбдумўмин Мамараимов: Ҳозир 5000 атрофида одам бор.\nОзодлик: 5000 атрофида ўзбек бор-а?\nАбдумўмин Мамараимов: Ҳа.\nОзодлик: Жалолободдаги вазият қанақа?\nАбдумўмин Мамараимов: Жалолободдаги вазият ҳозир тинчигандай бўлиб турибди. Бироқ ташқаридан қараганда тинчга ўхшаяпти. Лекин ҳали вазият яхши эмас-да. Бу ерда энг асосий нарсалардан бири яна битта губернатор ўзгарди бизда. Бекназаров келиб бошқасини тайинлаб кетди. Бектур Асанов дегани ҳозир энди. Эрталаб сизларнинг хабаринглар бўлдими-йўқми - бу ерда вилоят Қурултойи қилиниши керак эди. Асан Шокиров деган губернатор бўлиб турган эди. Мувофиқлаштирувчи кенгаш бор. Бу ерга Қодиржон ака ҳам киради. Ўша мувофиқлаштирувчи кенгаш бугун вилоят губернаторини сайлаб олиши керак эди. Ҳаммаси Бакиевга қарши кучлар. Ўзбек¸ қирғиз¸ бошқа ҳаммаси аралаш. Аммо Бакиев тарафдорлари келиб Қурултойни бузишди. Майдонда тўполон қилиб, кейин Қодиржон акага ташланишди. Қодиржон ака: “Бунақа вазиятда биз ишлай олмаймиз, кетдик орқага”? деб одамларни орқага қайтариб олиб кетди. Жанжал чиқиб кетиши мумкин эди-да.\nОзодлик: Бакиев тарафдорлари билан муваққат ҳукумат ўртасида даҳанаки жанг бўлаяпти, деган хабарлар эшитдик-да биз ҳам.\nАбдумўмин Мамараимов: Ҳа¸ шунақа.\nОзодлик: Ҳозир тарқаб кетишди энди-а?\nАбдумўмин Мамараимов: Қодиржон акалар кетгандан кейин ҳаммаси тарқаб кетди. Бирпасдан кейин Жиянбеков деганнинг 500 нафар одамлари келиб, уни "губернатор" деб эълон қилиб кетишди. Ўзлари сайлаб олишди.\nОзодлик: У ким тарафида?\nАбдумўмин Мамараимов: Ҳозир у ўзича¸ Бакиевга қарши.\nОзодлик: Хабарларга қараганда, нодавлат ташкилотлари¸ жамоатчилик ташкилотлари кириб, Бакиев билан гаплашиб чиқибди. Муваққат ҳукумат билан Бакиев ўртасида воситачи ўлароқ гаплашиб чиқибди. Ўша ерда қанақа гаплар бўлибди?\nАбдумўмин Мамараимов: Азиза Абдурасулова билан Исмоилова кириб чиқди. У “Мен кетишга тайëрман. Ўзим отставка ëзиб бераман. Фақат менга қариндош-уруғимнинг хавфсизлигини таъминлаб беришсин. Кейин Роза Ўтунбаева билан яккама-якка гаплашиб¸ қонуний йўл билан ҳокимиятни ўтказиб берайин”, дебди. Буни ҳуқуқ ҳимоячилари Ўтунбаевага телефон қилиб айтишди. Бишкекдагилар буни қандай ҳал қилади - уни биз ҳозир билмаймиз.\nОзодлик: Ҳозир ким гапираяпти?\nАбдумўмин Мамараимов: Ҳозир Улуғбек ака (Қирғизистон ўзбек миллий-маданий маркази вице президенти Улуғбек Абдусаломовни назарда тутаяпти – таҳр.) гапираяпти. Хоҳласангиз, яна эшиттираман.\n“Аждодларимизнинг қилган ишларини ўйланг энди. Ҳаммамиз яхши яшай оламиз. Яшаш фақат овқат ейиш¸ яхши кийиниш¸ яхши уйда яшаш ëки бўлмаса яхши машинада юриш эмас. Яшаш бу қалбнинг тозалигида¸ эркинликда. "100 йил роҳат қилиб яшадим" деб, қул бўлиб яшагандан кўра¸ бир кун тикка туриб, чиройли бўлиб эркин яшаган маъқулдир. Ана шунинг учун бизнинг эркинлигимиз бизнинг мағрурлигимизда. Бизнинг эркинлигимиз ўзимизнинг одамларимизни сақлашда¸ қадрига етишда. Ана шунинг учун ҳар бир нарсани иложи борича эҳтиëт қилишингларни сўраб қоламан. Гапирадиганлар борми яна?”


Путин Россия иқтисоди инқирозни енгиб ўтаётганини иддао қилди\n04 декабр 2020, Тошкент вақти: 07:45\nРоссия Президенти Владимир Путин мамлакатнинг инқироздаги иқтисодига некбин баҳо берди. Россия иқтисоди Украинадаги можаро билан боғлиқ Ғарб санкцияларидан ҳамда жаҳон бозорида нефть нархининг тушишидан қаттиқ зарар кўрган.\nПутин 19 июнь куни қилган чиқишида Россия ўз “қийинчиликларини” енгиб ўтаётгани ва мамлакат “чуқур инқирозни” ортга қайтара олганини иддао қилди. Санкт Петербургда ўтаётган форум иштирокчилари олдида қилган нутқида Путин Россиянинг молиявий ва банк тизимлари янги шароитларга мослашиб олгани ва инфляция назорат остига олинганини таъкидлади.\nПутин Ғарб санкцияларига қармасадан Россияда қолган хорижий сармоядорларга миннатдорчилик билдириб, Москванинг Ғарб билан ҳамкорлиги давом этишига ишонч билдирди. Москва, дея иддао қилди Путин, Ғарб санкцияларига Россия иқтисодини сармоядорларга “очиш” орқали жавоб қайтармоқда.


Эрон сотиб олган “Спутник V” вакциналари\n1957 йилда инсоният тарихида биринчи сунъий йўлдош фазога учирилганди. Cобиқ Совет Иттифоқи учирган бу йўлдошга “Спутник” номи берилган эди. 63 йил ўтиб, Россия яна бир “Спутник”ни учиришга муваффақ бўлди: биринчи бўлиб коронавирусга қарши вакцинани рўйхатга олди.\nВакцина етарлича синовларсиз ишлаб чиқилгани жиддий танқидга учраса ҳам, 40дан зиёд мамлакат “Спутник V” вакцинасига ишонч билдирди ва уни муайян даражада қўллашга рухсат берди.\n“Спутник V” қандай ишлайди?\n“Спутник V” вирус-векторли вакцинадир. Бу вакцина ҳужайрага генетик материални етказишда ўзгартилган бошқа вирусдан фойдаланади деганидир. “Спутник V”ни ишлаб чиқишда аслида нафас олиш йўллари инфекцияларини келтириб чиқарадиган аденовирусдан фойдаланилган. Бу вирус зарар келтирмайдиган шаклга келтирилган ва вектор сифатида ишлатилган. Унга қўшимча ген бириктирилган. COVID-19 вакциналарида бу генга бошоқли оқсилни синтезлаш йўриғи битилган. Эмланган инсонда ушбу вектор ҳужайрага кириб, ундан бошоқли оқсил ишлаб чиқариш учун фойдаланади. Иммун тизими бошоқли оқсилни таниб олиши биланоқ, аксилтаналарни ишлаб чиқара бошлайди ва организмдаги бошқа иммун жараёнларни фаоллаштиради. Иммунитет кейинчалик коронавирусга учраганда, у билан курашиш йўлларидан аллақачон хабардор бўлади.\n“Спутник V” қандай ишлаб чиқилган?\nРоссия COVID-19 вакцинасининг клиник синовларини 2020 йил июнида бошлаган. Икки ой ўтиб, Россия президенти Владимир Путин Гамалея тадқиқот институти инсон организмида коронавирусга қарши давомли иммунитет келтириб чиқарувчи дунёдаги илк вакцинани ишлаб чиққанини эълон қилди. Бир неча ой вақт ва бир неча минг одам иштирокини талаб этадиган учинчи босқич синовлари ҳали ўтказилмаган эди. Шу боис, бу хабар ортидан кўпчилик мутахассислар Россия вакцинаси самарасига ишончсизлик билдирган эди.\nБироз ўтиб Россия Соғлиқни сақлаш вазирлиги клиник синовлар ҳали якунланмагани, 40 000 одам иштирокидаги якуний синов босқичи тез орада бошланишини билдирди ва учинчи босқич синовлари 2020 йилнинг сентябрида бошланди.\nОммавий ишлаб чиқариш 2020 йилнинг декабрида киришилди, бу даврда вакцина ҳамон синовдан ўтаётган эди. Беларусь бу вакцинани рўйхатдан ўтказган илк хорижий давлат бўлди. 2021 йил февралида дунёнинг етакчи тиббиёт журнали “The Lancet” учинчи босқич тадқиқоти натижаларини эълон қилди, унга кўра, "Спутник V" вакцинаси самараси 91.6 фоизни ташкил этган. Ҳозиргача 40дан ошиқ мамлакатда “Спутник V” давлат рўйхатидан ўтди.\n“Спутник V” бошқа вакциналар билан солиштирилганда...\n“Спутник V” вакцинаси 2–8 даража хароратда сақланиши мумкин. Бу уни сақлаш бошқа вакциналарга қараганда осонроқ кечади деганидир. Масалан, АҚШнинг “Moderna” ширкати тайёрлаган вакцина минус 20 даража совуқда, “Pfizer/BioNTech” ширкатлари тайёрлаган вакцина минус 70 даража ҳароратда сақланиши лозим.\n“The Lancet” журналига кўра, “Спутник V” вакцинаси самараси 91.6 фоизни ташкил этган. Бу “Pfizer/BioNTech” ва “Moderna” вакциналарининг кўрсаткичидан озгина камроқ, лекин “AstraZeneca” ва “Johnson & Johnson” вакциналарникидан юқорироқ кўрсаткичдир. Баъзи олимларнинг айтишича, вакциналар самарасини солиштирмаган маъқул, чунки улар пандемиянинг турли даврларида синовдан ўтказилган, аммо қиёсий синовдан ўтказилмаган.\nАксар бошқа вакциналардан фарқли ўлароқ, “Спутник V”нинг биринчи дозаси иккичиси билан айни бир эмас. Улар вектор сифатида турли вируслардан фойдаланади: биринчи дозада аденовирус Ad26, иккинчи дозада аденовирус Ad5 ишлатилган. Гамалея марказининг фикрича, бу иммун жавобни оширишга ёрдам беради.\nВакцина нархларини солиштириш ҳам мураккаб масаладир. Уларнинг нархлари мамлакатга қараб фарқланиши мумкин. Лекин, умуман олганда, “Pfizer/BioNTech” ва “Moderna” вакциналари қимматроқ, “Johnson & Johnson” энг арзони ҳисобланади, чунки у фақат бир дозадан иборат. Нархи тақрибан 10 АҚШ доллари бўладиган “Спутник V” ўрталарда турибди.\nҚайси давлатлар "Спутник V" дан фойдаланмоқчи?\n2021 йилнинг 4 март ҳолатига “Спутник V” вакцинаси дунёнинг 40дан кўп давлатида рўйхатдан ўтган ёки фавқулодда қўллаш учун рухсат этилган. Бу давлатларнинг аксариси Лотин Америкасида жойлашган, лекин Африка ва Осиё қитъасидан ҳам бор. Европада бу вакцина Беларусь, Сербия, Венгрия, Молдова, Монтенегро, Сан‑Марино ва Словакия давлатларида рўйхатдан ўтказилган. Баъзи Европа давлатлари вакцина аввал ЕИ регулятори томонидан маъқулланишини кутаётган бўлса, Украина ҳукумати “тажовузкор давлат”нинг (2015 йилдан Россия Украинада шундай аталиб келади) вакциналаридан фойдаланишни тақиқлаб қўйган.\nУмуман олганда, Россия 1.2 миллиард доза вакцина етказиб беришга буюртма олган. Тобора кўпроқ давлатлар “Спутник V” вакцинасини маъқуллаётган бир пайтда, Россия вакциналарни ўз вақтида етказиб бериши масаласи очиқ қолмоқда. Барча вакцина ишлаб чиқарувчи ширкатлар ўз фаолиятида қийинчиликлар ва кечикишларга йўлиқаётган бир пайтда, Гамалея маркази ҳам бундан истисно эмас. Масалан, январь ойида Россия Лотин Америкасига, жумладан, Аргентина ва Мексикага вакцина етказиб беришда бироз узилишлар бўлиши мумкинлигидан огоҳлантирган.\nРоссиядан ташқари “Спутник V” вакцинасини Ҳиндистон, Қозоғистон, Жанубий Корея каби олтита давлат ҳам ўзида ишлаб чиқаришни режалаштирган.\nВакциналар дипломатик қурол сифатида\n“Спутник V” самараси исботлангандек бўлса-да, баъзи экспертлар ушбу вакцинани ишлаб чиқаришда хавфсизликдан кўра уни тезроқ ишлаб чиқаришга кўпроқ урғу берилганидан хавотирда. Яна баъзи таҳлилчиларнинг айтишича, вакцина Россия учун ўз геосиёсий таъсирини кенгайтириш қуролига айланган.\nВенгрия Европа Иттифоқи регулятори маъқуллашидан олдин “Спутник V” вакцинасини истеъмолга рухсат бериб юборгани аллақачон Европа Иттифоқи ичида тангликларга сабаб бўлмоқда. Россия Киев тақиғига қарамай, вакциналарни шарқий Украинадаги айирмачи минтақаларда ҳам тарқатмоқда.\nШунингдек, , рус вакцинаси АҚШда ишлаб чиқилган вакциналардан самаралироқ эканлигини иддао қилаётган ва Лотин Америкасининг испанзабон аҳолисига қаратилган ахборот ҳуружлари ортида ҳам Россия турганлиги гумон қилинмоқда.\n“Спутник V” келажаги\nҒарбда ишлаб чиқилаётган вакциналарни етказиб беришдаги танқисликлар деб тобора кўпроқ давлатлар нигоҳини “Спутник V” вакцинасига қаратмоқда. COVID-19 билан касалланганлар сони бўйича Россия ҳозир дунёда бешинчи ўринда турибди. Ҳам ўзининг аҳолисига, ҳам хорижга у вакциналарини етказиб бера олиши мавҳумлигича қолмоқда.


Деҳқон ошига яна бир пашша тушди\n17 май 2022, Тошкент вақти: 18:41\nоктябр 03, 2009\nБундан буëғига ўзбек фермерлари даромад қиламан деб эккани сабзавотларни ҳам давлатга белгиланган нархда сотишга мажбур.\nЎзбекистон ҳукумати чиқарган янги қарорга кўра¸ деҳқон ўз маҳсулотини экспорт қилиш ҳаққидан маҳрум этилди ва уни давлат тайёрлов идораларига Вазирлар Маҳкамаси белгилаган нархда сотиш мажбурияти остида қолди.\nЎзбекистонда қишлоқ хўжалиги маҳсулотлари экспорти билан жисмоний шахслар шуғулланишига чек қўйилди. Ўзбекистон Вазирлар Маҳкамасининг бу ҳақдаги қарори икки ой аввал қабул қилинган эсада¸ у энди ошкор қилинди.\nҚарорга кўра, деҳқонлар ўз маҳсулотларини “Ўзулгуржисавдоинвест” ассоциацияси ва “Матлуботсавдо” компанияларининг жойлардаги шаҳобчалари орқали экспорт қилишлари мумкин. “Матлуботсавдо” компаниясининг ўз исмини билдиришни истамаган ходими билан бу қарор ҳақида батафсил суҳбатлашдик.\nОзодлик: Янги қарор чиқибди. Унга кўра¸ жисмоний шахслар ўз маҳсулотларини мустақил равишда экспорт қила олмас экан. Фақат сизлар орқали ëки "Ўзулгуржисавдоинвест" орқали экспорт қилишар экан. Шунинг механизми қандай бўлади? Сизларга мурожаат қилишадими ëки сизлар ўзларингиз бориб гаплашасизларми?\n- "Савдоинвест"га бориб¸ ҳамкорлик шартномасини тузиш керак.\nОзодлик: Ким билан?\n- "Ўзулгуржисавдоинвест" билан.\nОзодлик: Ўша одам бориб тузиши керак-а?\n- Ҳа¸ ўша жисмоний шахс бориб тузиши керак. Мисол учун, у одамга экспорт қилишга рухсат йўқ. Фақатгина фирмалар қилиши мумкин. Шахсга мумкин эмас. Чунки у ерда перечеслениеда ишланадиган. Жисмоний шахсларнинг кўпи нақдга ишлайди. Шунинг учун шунақа. Жисмоний шахснинг валютний счëтлари йўқ. У қанақа қилиб қилади? Шунинг учун боради¸ экспорт қилаëтган корхона билан шартнома қилади. Ўша корхонага ўзининг молини сотади. У ëқда импорт қиладиган томон билан учраштириб¸ ўртада шартнома қилади. Кейин ўзининг молини чиқартиради.\nОзодлик: Маҳсулотнинг нархи ўзаро келишиладими ëки нархни "Ўзулгуржисавдоинвест" қўядими?\n- Ҳозир нарх Вазирлар Маҳкамасидан чиқаяпти. Минималний нархларни Вазирлар Маҳкамаси қўйиб бераяпти.\nОзодлик: Ҳар бир маҳсулот нархини Вазирлар Маҳкамаси қўйиб беради¸ шундайми?\n- Ҳа. Бир ойга ëки 15 кунга тасдиқланган нарх бор. Ўша нарх билан чиқаради.\nОзодлик: Сизнинг фикрингизча бу деҳқонларга қулай бўлдими ëки аксинчами?\n- Билмадим энди. Бир нарса дея олмайман. Биз деҳқон бўлмасак. Бу ички бозор билан ташқи бозорни контролда ушлаш учун қилинган нарса. Олдингидай рухсат бериб қўйса¸ ҳамма хоҳлаган нархда қилса¸ унда валюта тушуми назорат қилинмайди. Ҳаммаси қора бозорда айланадиган бўлиб қолади. Вазирлар Маҳкамаси лимитни ушлаб туради. Экспорт ошиб кетмаслиги учун¸ ички бозорда нарх қимматлаб кетмаслиги учун ушлаб турилади¸ дейди ўз исмини билдиришни истамаган Матлубот савдо ходими.\nСирдарё вилоятининг Оқ олтин туманида фермерлик қилаётган Ўрол Қувватовнинг айтишича, деҳқоннинг ҳеч қачон четга маҳсулот олиб чиқишга вақти ҳам йўқ, имкони ҳам йўқ. Шунинг учун агар яхши нархларда республиканинг ўзида харид қилиб олса¸ яхши бўларди.\n- Деҳқоннинг ҳаммаси ҳам чет давлатга бориб сотиб кела олмайдику. 100 нафардан бир нафари қилади. Қолганининг қўли ҳам тегмайди. Деҳқондан олиб сотиб келишаверади. Деҳқон савдо билан шуғулланмайдиган бўлса¸ маҳсулотни олиб чиқади¸ кимга бўлса сотиб келади¸ дейди Ўрол Қувватов.\nБироқ ҳамма гап ана шу харид нархига бориб қадалаяпти. Ҳукумат ташкилотлари деҳқоннинг манфаатини қондира оладими ёки йўқ? Деҳқон олиб сотарга бергани маъқулми маҳсулотини ёки тайёрлов идорасига?\nСурхондарёлик фермер Мажид Абдурайимовнинг айтишича, ўзи шундоқ ҳам деҳқон бугун оғир кунларни бошдан кечирмоқда¸ фермерликдан косаси оқармаяпти. Давлатга етиштириб берадиган пахтасидан бой бўлмаяпти, аксинча кўп ҳолатларда қарздор бўлиб қолмоқда. Мажид Абдурайимов ҳам қарздор бўлиб қолган. Ана шу қарзларини узиш ва келгуси йил ҳосилига тайёргарлик кўриш учун ўзи етиштирган мазҳарни ëғ заводига сотиши керак, бироқ унга тўланадиган нарх бозордан икки баравар паст.\n- Ҳамма гап ҳозир шу ерда. Тугун шу ерда. Мен мазҳарни қимматроқ нархда сотсам¸ қарзлардан узиламан ва ерни шудгор қилишга тўрт-беш сўм топаман¸ деб умид қилиб ўтирган эдим. Фермер шундай бўладида ўзи. Улар ҳозир мендан жуда арзон нархда сўраяпти. 500-550 дан сўраяпти. Бунинг бозордаги нархи 1000 сўм. Энг пасти 900. Давлатнинг бир корхонаси сўраяптида энди. 500-550 дан сўраяпти. Мен бермайманда. Вазирлар Маҳкамаси қарор чиқарадими¸ чиқармайдими¸ мен нима энди "Вазирлар Маҳкамаси қарор чиқарипти. Нархини шунча белгилапти" деса¸ нима ўзимнинг меҳнатимни сувга оқизаманми¸ дейди Мажид Абдурайимов.\nУнинг сўзларига кўра, агар илгари деҳқон меҳнати фойдасини хусусий тадбиркорлар, олиб сотарлар кўраётган бўлса, энди уни давлат тайёрлов идоралари сўра бошлайди.\n- Майли нарх белгилапти¸ нарх бичипти. Кооперативлар олиш керак¸ уларни реализация қилиш керак¸ бозорни тўлдириш керак¸ лекни фойдасини ким кўради? Шу кооператив кўради. Сув текин оладида¸ қимматига уради. Шу билан денг мен яна бармоғимни тишлаб қолавераман. Ҳеч ким контрол қилмайди¸ контрол йўқ. назорат умуман олиб ташланган. Роҳатини биров кўриб кетади. Бу ботқоққа ботириш. Меҳнат қиласанда¸ роҳатини кўрмай қарзга ботиб тураверасан каллангни хам қилиб. Кейин қарздорларнинг ишини покуратурага оширади¸ прокуратура судга оширади. Ана шундай бўлади. Шароит яратиш керак фермерга биродар. Бу ҳам кун кўрсин ахир. Бу бир. Иккинчидан¸ фермер ҳозир яланғоч қўл билан ишлаяпти. Фермер учун ҳеч қандай шароит йўқ¸ дейди Мажид Абдурайимов.\nУнинг фикрича, ўзбек деҳқони собиқ советча шаклда ишлашга яна қайтаётган кўринади. Унинг ўз маҳсулотини истаган жойда ва ўзи истаган нархда сотиш имконияти йўқлиги, доим ҳукумат ва унинг ташкилотлари қўлида қарам бўлиб қолаётгани унинг таги тешик косаси ҳали бери оқармайдиган кўринади, дейди фермер Мажид Абдурайимов.\nУкраина “Азовстал” ҳимоячиларини рус асирларига айирбошлашга умид қилмоқда. Уруш хроникаси


Медведев БиБиСига интервью берди\n11 апрел 2021, Тошкент вақти: 03:12\nРоссия президенти Дмитрий Медведев мамлакатда айрим журналистларнинг ўлдирилиши ортида сиёсий сабаблар мавжудлигини маълум қилди.\nЛондонда режалаштирилган тараққий этган Йигирма давлат раҳбарлари саммити арафасида Би-Би-Си телеканалига интервью берган Дмитрий Медведевнинг таъкидича, айрим ҳолатларда россиялик журналистлар сиёсий мотивлар билан нишонга олинмоқда.\nМедведевнинг фикрича, бундай вазиятдан қутулишнинг ягона йўли мазкур қотилликларни содир этаётган жиноятчиларни топиб, уларни маҳкамага тортишдир.\nИнсон ҳуқуқлари ташкилотларига кўра, Россия журналистларнинг фаолият юритиши учун энг хавфли давлатлардан бири бўлиб қолмоқда. Сўнгги ўн йил мобайнида Россияда камида 16 нафар журналист қотиллик қурбони бўлган.


Туманда юқори сифатли маҳсулотлари билан дунё бозорида муносиб ўрин эгаллаётган экспортчи корхоналар сафи йилдан-йилга кенгаймоқда. “Идеал” савдо белгиси остида замонавий костюмлар ишлаб чиқарилаётган “Истиқлол”, “Aisha Home Textile”, “Асрор текстиль саноат”, “Element paint”, “Хумо дизайн сервис”, “Нафис техгроиф” , “Маъсуд текстиль” масъулияти чекланган жамиятлари, “Unliver Chimikcal”, “Golden Silk” каби қўшма корхоналар шулар жумласидандир. Кийим-кечак, момиқ сочиқ сингари юздан ортиқ турдаги маҳсулот тайёрланаётган бу корхоналар туман ижтимоий-иқтисодий ривожига, саноат, экспорт салоҳияти юксалишига катта ҳисса қўшмоқда.\n“Тошбулоқ-Текс” Ўзбекистон – Россия қўшма корхонасида кунига 16-18 тонна пахта толаси қайта ишланиб, юқори сифатли ип-калава ишлаб чиқарилмоқда. Маҳсулотнинг 80 фоиздан зиёди экспортга йўналтирилмоқда.\n“Ностандарт” ишлаб чиқариш корхонаси ўзининг рақобатбардош маҳсулотлари билан истеъмол бозорига дадил кириб бораётган тадбиркорлик субъектларидан.\n“Мерримедфарм” қўшма корхонасида 20 дан ортиқ турдаги импорт ўрнини босувчи дори-дармон воситалари ишлаб чиқарилмоқда. Бу ушбу маҳсулотни четдан келтириш муаммосини бартараф этиш ва валюта тежашда ҳам катта аҳамият касб этмоқда. “Асадбек ғишт саноати” корхонасида ишлаб чиқарилаётган 20 турдаги миллий ўйинчоқлар ички бозорнинг бундай товарларга бўлган эҳтиёжини таъминлашга хизмат қилмоқда.\nМухтасар айтганда, тумандаги 16 корхонада экспорт амалиёти йўлга қўйилган бўлиб, жорий йилда улар томонидан 16 миллион долларлик саноат маҳсулотларини экспорт қилиш режалаштирилган. Шу йилнинг ўтган даврида экспортчи корхоналар сафи “Мадина Муаззам”, “Асрор текстиль”, “Агро экспорт”, “Софбол савдо”, “Альфа” каби янги корхоналар ҳисобига янада кенгайди. Улар томонидан ташқи бозорга тиббиёт пахтаси, галстук, асал, мева-сабзавот маҳсулотлари экспорт қилинмоқда.


Қозоғистон жанубидаги оммавий муштлашув сабаби маълум бўлди | Qalampir.uz\nҚозоғистон жанубидаги оммавий муштлашув сабаби маълум бўлди\nОлам\t08 Февраль 15:43 13246\nҚозоғистон жанубида саккиз киши ҳалок бўлган ва 40 киши жароҳат олган оммавий тартибсизликнинг сабаби маиший можаролар бўлиб чиқди. Бу ҳақда бугун, 8 февраль куни бўлиб ўтган брифингда Қозоғистон Республикаси Ахборот ва жамоат тараққиёти вазири Даурен Абаев маълум қилди.\nАбаевнинг таъкидлашича, фожиа, хусусан, маиший можарони миллатлараро можарога айлантирмоқчи бўлган фитначилар туфайли рўй берган. Ҳозирги вақтда Абаевнинг сўзларига кўра, тергов ҳаракатлари олиб борилмоқда. Қозоғистон Республикаси Президенти Қосим-Жомарт Тўқаев эса Республика Бош прокурорига терговни назоратга олишни буюрди. Шунингдек, Президент бу ҳолат юзасидан ижтимоий тармоқдаги саҳифасида муносабат билдириб ўтди.\nЭслатиб ўтамиз, Қозоғистоннинг Жамбил вилояти, Кордай тумани, Масанчи қишлоғида маҳаллий вақт билан соат 20:00 атрофида оммавий муштлашув бўлиб ўтган эди. Гувоҳларнинг сўзларига кўра, тартибсизликларда 70 га яқин киши иштирок этган. Тўқнашув пайтида қурол ишлатилгани ҳам айтилмоқда.\nАввалроқ, оммавий муштлашув натижасида саккиз киши ҳалок бўлган, 40 киши жароҳатлангани ҳақида хабар берган эдик. Жароҳатланганлар орасида икки нафар ҳуқуқ-тартибот идоралари ходими ҳам бўлган. Тартибсизликлар вақтида 30 га яқин уй, 15 дўкон ва 23 та машина ёқиб юборилган. Ҳозиргача 47 киши ҳибсга олинган.\nҚозоғистон оммавий муштлашув\n02 Апрель 16:02 32602\n02 Апрель 16:25 31178\n01 Апрель 09:49 27547


ТРИ-МИГ. Қўллаш бўйича йўриқнома | Новости фармацевтики и медицины на портале Apteka.uz (Узбекистан)\nТРИ-МИГ. Қўллаш бўйича йўриқнома\nКучсиз оғриқларни камайтириш ва бош оғриғи, синуситлар, шамоллаш, мушак оғриғи, хайз кўришдан олдинги ва хайз кўриш давридаги бузилишлар, тиш оғриғи, артритлар билан боғлиқ бўлган мажмуавий оғриқларда қўлланилади.\nПрепаратнинг савдо номи: ТРИ-МИГ\nТаъсир қилувчи моддалар (ХПН): Парацетамол, кофеин, пропифеназон\nЁрдамчи моддалар: картошка крахмали, метилпарабен, повидон, магний стеарати, тозаланган тальк, натрий крахмал гликоляти, аэросил.\nТаърифи: Оқ рангли, оч жигарранг киритмали думалоқ, бир томонида рискаси ва иккинчи томони ясси бўлган таблеткалар.\nФармакотерапевтик гуруҳи: Анальгетик-антипиретик\nТри-Миг уч фаол ингредиентнинг мажмуасини сақлайди: парацетамол иситмани туширувчи, оғриқ қолдирувчи таъсир кўрсатади; кофеин умумий қувват берувчи (уйқучанлик ва чарчоқлик ҳиссини камайтиради, ақлий ва жисмоний меҳнат қобилиятини оширади, юрак қисқаришини тезлаштиради, гипотония ҳолатида артериал босимни оширади), препаратнинг оғриқ қолдирувчи таъсирини кучайтиради, пропифеназон оғриқ қолдирувчи ва иситмани туширувчи таъсир кўрсатади.\nБу мажмуа синергик самара билан таъсир кўрсатади.\nПарацетамол – простагландин биосинтезини кучсиз ингибиторидир. У периферияга қараганда марказий нерв тизимида простагландин ферменти синтезига қарши самаралироқ, шу сабабли оғриқ қолдириш хусусияти бор.\nКофеин марказий нерв тизимининг рағбатлантирувчиси ҳисобланади. У фосфодистераза ферментини ингибиция қилади ва марказий аденозин рецепторларига нисбатан антагонистик самарага эга. Кофеин мушак ишини енгиллаштиради ва ақлий меҳнат қобилиятини ошириши мумкин.\nПрепарат перорал қабул қилингандан кейин меъда-ичак йўлларидан тез сўрилади. Дори организм бўйлаб кенг тақсимланади. У йўлдош тўсиғи орқали ўтиб ва кўкрак сутига чиқарилади. Парацетамол кофеин каби жигарда оксидланиш, метил гуруҳини йўқолиши ва ацетилланиш орқали метаболизмга учрайди. Преапарт сийдик орқали чиқарилади. Ярим парчаланиш даври – 3-6 соатни ташкил қилади.\nКатталар: 1-2 таблеткадан кунига икки марта буюрилади.\nПрепаратни оғриқ қолдирувчи восита сифатида 5 кундан ортиқ, иситмани туширувчи восита сифатида 3 кундан ортиқ қабул қилиш мумкин эмас. Дозани ва қабул қилишлар орасидаги интервални ўзгартиришни шифокор белгилайди.\nТавсия қилинган дозаларда препарат яхши ўзлаштирилади.\nКўнгил айниши, эпигастрий соҳасида оғриқ, аллергик реакциялар (тери тошмалари, қичишиш, эшакеми, Квинке шиши) пайдо бўлиши мумкин.\nЖуда кам ҳолларда – анемия, тромбоцитопения, метгемоглобинемия.\nКам ҳолларда юрак қисқаришлар сонини тезлашиши, қабзият, уйқуни бузилиши, уйқучанлик ва бош айланиши кузатилиши мумкин.\nПрепаратни тавсия қилинган дозадан сезиларли даражада юқори дозада узоқ муддат қабул қилинганда жигар ва буйрак фаолиятини бузилиши эҳтимоли ошади, бунда қон манзарасини назорат қилиш лозим.\nКофеинни узоқ вақт юқори дозаларда истеъмол қилиш айрим фармакологик таъсирларга толерантликка олиб келади.\nПрепаратнинг барча ножўя таъсирлари ҳақида шифокорга хабар бериш керак.\nПарацетамол, кофеин ва препаратнинг ҳар қандай бошқа ингредиентларга шахсий юқори сезувчанлик;\nпарацетамол сақловчи бошқа препаратларни бир вақтда қабул қилиш;\nқон касалликлари (тромбоцитопения, анемия);\nглюкозо-6-фосфатдегидрогеназани генетик йўқлиги;\nнафас етишмовчилиги, бош мия жароҳатидан кейинги ҳолатлар, бош мия ички босимини ошиши;\nҳомиладорлик ва эмизиш даврларида қўллаш мумкин эмас.\nМикросомал оксидланиш ингибиторлари (шу жумладан, циметидин) гепатотоксик таъсир хавфини пасайтиради.\nМетоклопрамид ва домперидон парацетамолнинг сўрилиш тезлигини оширади, колестерамин эса камайтиради. Этанол парацетамолнинг ярим чиқарилиш даврини оширади ва шу билан гепатотоксик таъсир хавфини кучайтиради.\nКофеин эрготаминнинг сўрилишини тезлаштиради.\nАнтихолинергик воситалар ёки опиоид анальгетиклар каби меъдани бўшалишини кечиктирувчи дори воситалари, препаратнинг сўрилишини кечиктиради.\nҚуйидаги ҳолатларда препаратни қабул қилишдан олдин шифокор билан маслаҳатлашиш лозим:\n- агар Сизда астма ёки нафас тизимининг бошқа касалликлари мавжуд бўлса;\n- агар Сиз антидепрессантлар, кўнгил айниш ва қайт қилишга қарши, шунингдек қонда холестерин миқдорини пасайтирувчи дорилар қабул қилаётган бўлсангиз.\nПрепарат қабул қилинаётган даврда чой ва кофени кўп истеъмол қилиш тавсия этилмайди, чунки бу қўзғалувчанлик, уйқуни бузилишига, тахикардияга ва юрак аритмияларига олиб келиши мумкин.\nЖигарнинг токсик шикастланишини олдини олиш мақсадида парацетамол билан бир вақтда алкоголли ичимликлар истеъмол қилиш, шунингдек алкоголни сурункали истеъмол қилишга мойил шахсларга препаратни қабул қилиш мумкин эмас.\n2 ёшгача бўлган болаларга, ҳомиладорлик ва эмизиш даврида, агар шифокор буюрмаган бўлса, қабул қилиш тавсия этилмайди. Агар уйқусизлик, қалтириш, бош оғриғи бўлса, препарат қабул қилишни тўхтатиш ва маслаҳат учун шифокорга мурожаат қилиш керак.\nСимптомлари: биринчи 24 соатдаги белгилари бўлиб: тери қопламаларини оқариши, кўнгил айниши, анорексия ва қорин соҳасида оғриқ. Препаратни қабул қилгандан кейин 12-48 соат ўтгандан кейин жигарни шикастланиши пайдо бўлиши мумкин.\nДаволаш: ацетилцистеинни вена ичига юбориш ёки оғиз орқали бериш мумкин. Қабул қилгандан кейин 1 соатдан камроқ вақт ўтган бўлса 2,5 мл дан ҳар 4 соатда оғиз орқали метионин бериш мумкин.\nhttp://sharq-darmon.uz/pills/16-tri-mig.html" rel="nofollow" target="_blank">«SHARQ DARMON» МЧЖ,


Ўзбекистон ва Япония парламенти вакилларининг учрашуви\nЎзбекистон Республикаси Олий Мажлиси Қонунчилик палатасида Япония парламенти Вакиллар палатаси депутати Кадзунори Танака бошчилигидаги делегация аъзолари билан учрашув бўлиб ўтди.\nМулоқот чоғида Ўзбекистон билан Япония ўртасидаги алоқалар барча йўналишда, жумладан, парламентаризм соҳасида ҳам изчил ривожланиб бораётгани, бунда икки давлат раҳбарларининг учрашувларида эришилган келишувлар муҳим ҳуқуқий асос бўлиб хизмат қилаётгани алоҳида таъкидланди. Президентимиз Ислом Каримовнинг 2011 йил февраль ойида Японияга расмий ташрифи, Япония Бош вазири Шиндзо Абэнинг 2015 йил октябрь ойида мамлакатимизга расмий ташрифи икки томонлама алоқаларни янада юқори босқичга олиб чиқди.\nМулоқот давомида Япония Ўзбекистоннинг муҳим ва ишончли стратегик ҳамкорларидан эканлиги қайд этилди. Бинобарин, давлатларимиз ўртасидаги ўзаро муносабатлар Дўстлик, стратегик шериклик ва ҳамкорлик тўғрисида имзоланган қўшма баёнот асосида изчил тараққий этмоқда. Кунчиқар юрт мамлакатимизда амалга оширилаётган ислоҳотларни кенг қўллаб-қувватлаб келаяпти.\nБугунги кунда Ўзбекистон — Япония муносабатлари тенглик, ўзаро англашув ва халқаро ҳуқуқнинг умумэътироф этилган тамойил ҳамда меъёрларига асосланган ҳолда, барча соҳада жадал ривожланаяпти. Айтиш жоизки, ҳозирги вақтда икки томонлама муносабатларнинг шартномавий-ҳуқуқий асосини 140 дан зиёд ҳужжатлар ташкил қилади.\nТаъкидлаб ўтилганидек, икки мамлакат парламентлари делегацияларининг ташрифлари мунтазамлик касб этган. Хусусан, Япония парламентида ташкил қилинган Ўзбекистон билан дўстлик лигаси ва “Япония демократик партияси — Ўзбекистон” дўстлик лигаси ҳамда мамлакатимиз парламентидаги “Ўзбекистон Республикаси Олий Мажлиси — Япония парламенти” парламентлараро гуруҳи бу борадаги фаол ва самарали ҳамкорликни янада равнақ топтиришга хизмат қилмоқда.\nУчрашувда Ўзбекистон ва Япония қонун чиқарувчи органлари ўртасидаги муносабатларнинг бугунги аҳволи ва истиқболи юзасидан атрофлича фикр алмашилди. Томонлар парламентлараро алоқаларни янги босқичга кўтариш учун барча имконият мавжудлигига эътибор қаратиб, бу йўналишдаги ҳамкорликни янада фаоллаштиришга келишиб олдилар.\nЯпония делегацияси Ўзбекистон Республикаси Ташқи ишлар вазирлигида ҳам музокара ўтказди.\nМазкур рукндаги бошқа мақолалар: « Ҳар бир фуқаронинг муқаддас бурчи\tДавлат органлари фаолияти очиқлиги фуқароларнинг ахборот олишдаги ҳуқуқини кафолатламоқда »


Бош сахифа > Янгиликлар > КЕКСА АВЛОД ВАКИЛЛАРИ БАЙРАМ ТАДБИРИДА...\nКЕКСА АВЛОД ВАКИЛЛАРИ БАЙРАМ ТАДБИРИДА...\nКекса авлод вакилларини ижтимоий ҳимоя қилиш, уларга эътибор ва ғамхўрликни кучайтириш, уларнинг турмуш шароитини яхшилаш, фаол ва мазмунли ҳаёт кечиришларини таъминлаш мақсадида Ўзбекистонда шу йилдан бошлаб октябр ойининг биринчи ҳафтаси “Кексалар ҳафталиги” деб эълон қилинди.\nУшбу ҳафталик доирасида Навоий вилоятининг “Нуронийлар маскани”да кекса авлод вакиллари учун байрам дастурхони ташкил этилди. Улар учун маданий дастур тайёрланди. Спорт мусобақалари ташкил этилиб, нуронийлар ҳам фаол жалб этилди. Бу каби лойиҳалар вилоят бўйлаб давом этмоқда.\nКўрилганлар сони: 2460


Новости Узбекистана → Статьи осень → «Юнистрим» банкини хакерлик бузиб киришга уриниш муваффақиятсизлик билан тугади\n27-11-2018, 18:17 0 608 Рейтинг0 Напечатать\nШахсий рақобатбардошликни ошириш усулларини излашда, ҳамма компаниялар ҳам тўғри усуллардан фойдаланмайдилар. «Новые известия»нинг хабар беришича, бозорнинг йирик гигантларини рақобат курашидан чиқариб юборишда ахборотнинг салбий тўлқинидан фойдаланиш мисоллари мавжуд.\nСўнги пайтларда тўлов тизимлари бозорида рақобат янада кескинлашмоқда. Рақобатни ривожлантиришда нафақат пул ўтказмаларига бўлган талабнинг ортиши, балки бозорнинг фаол рақамлаштирилиши ҳам таъсир кўрсатади. Бундан ташқари, рақобатни ривожлантиришда бозор иштирокчилари сонининг ошиб бориши ҳам таъсир кўрсатиб, бу нафақат банклар, балки мобил алоқа операторлари, шунингдек электрон ҳамёнлар абонентларининг йирик базаси ва келгусидаги ривожланишга бўлган барча техник шароитларга эга.\nАгар бир неча йиллар аввал чакана тўлов хизматлари бозорининг сегменти у қадар жозибали бўлмаган бўлса-да, ҳозирги пайтга келиб ушбу соҳадаги рақобат муҳити, жумладан, нафақат жисмоний шахслар балки юридик шахсларнинг хизматларига бўлган талабнинг ортиши туфайли янада ошиб бормоқда. Шундай қилиб, пул ўтказмалари хизматларининг тендерлари йирик компанияларда ўтказиб келинади. Шахсий рақобатбардошликни ошириш усулларини излашда, ҳамма компаниялар ҳам тўғри усуллардан фойдаланмайдилар. Бозорнинг йирик гигантларини рақобат курашидан чиқариб юборишда ахборотнинг салбий тўлқинидан фойдаланиш мисоллари мавжуд. Худди шундай ҳолатни айни вақтда кўришимиз мумкин.\nОммавий ахборот воситалари хабарларига биноан пул ўтказмалари сегментининг етакчиси "Юнистрим" Россия банкига хакерлик хужуми содир этилди: компания ходимларининг почталари орқали ҳамкор банкларга зарарли иловалар бириктирилган хатлар юборилди. Таъкидлаш жоизки, оммавий ахборот воситалари ушбу ҳодисани бир неча кунлар мобайнида фаол тарзда тарқатиб, ҳамкорликни тўхтатишга тайёр мижозларнинг катта миқдорини кўрсатмадилар ва танитмадилар. Банк ўз навбатида мижозлардан ажралганлигини инкор этиб ишни одатдагидек давом эттирмоқда. Буларнинг барчаси банкга қаратилган яна бир хужумга ўхшайди, аммо бу сафар ахборот ҳужумидир. «Юнистрим» пул ўтказмалари сегментида етакчилардан бири бўлиши тасодиф эмас. Компания сўнгги йилларда жадал ривожланиб, шу жумладан, рақамлаштириш шароитларида, ўз мижозларига нафақат ўз хизматларининг йирик қисмини, балки замонавий техник ечимларни кўрсатиб келмоқда. Банк хавфсизлик тизимига хакерлик ҳужуми пайтида зарбани қайтариш ва оқибатларни камайтиришга муваффақ бўлинди. Шу билан биргаликда кредит муассасаси раҳбарлигида, келажакда бундай ҳодисаларнинг олдини олиш мақсадида хавфсизлик учун бўлган ҳаражатларни сезиларли даражада ошириш стратегик қарори қабул қилинди.\n- Ҳозирги вақтда хакерлик ҳужумлари билан кимнидир ҳайратлантириш қийин, аммо ҳужум муваффақиятли бўлди - на «Юнистрим», на бизнинг мижозларимиз ҳеч қандай зарар кўришмади, унинг устига, киберҳодиса оқибатлари тўлиқлигича бартараф этилди ва барча хизматлар одатий тартибда кўрсатилади, деб ҳеч ким таъкидлай олмайди. - «Новые известия» учун «Юнистрим» ТБ бошқарув раиси Кирилл Пальчун сўзлаб берди. - Биз хавфсизликни бир марталик тадбир деб эмас, балки жараён сифатида қабул қилиб, IT-инфратузилмаси хавфсизлигини таъминлашда комплекс ёндашувдан доимо фойдаланамиз, - бу эса ўз навбатида ҳам ҳимоянинг замонавий техник воситалари, ҳам ташкилий чоралар, ҳам ходимларни тайёрлашдир.\nСўнгги вақтларда нафақат банк хавфсизлик тизимлари хакерлик ҳужумларини қайтарибгина қолмай, балки ҳуқуқни муҳофаза қилиш идораларининг техник имкониятлари хакерларни аниқлашда, уларнинг айбини исботлаш ва уларга реал ўташ муддатларини тайинлаш имконини беради. «Юнистрим» ҳуқуқ-тартибот идоралари билан ҳамкорликда шахсий терговни олиб бориб, унда, банк хавфсизлик тизими ходимларининг сўзларига кўра, ҳужум ташкилотчиларини аниқлашга ва келажакда бундай ҳолатларни бартараф этишга ёрдам беради.\n“Тинчлик жараёни, хавфсизлик соҳасида ҳамкорлик ва минтақавий шериклик” мавзусида ўтказилган халқаро конференциядаги нутқи\n«Аждодларимизнинг донишмандлик анъаналарига амал қилиб, қатъий ислоҳотларни амалга оширмоқдамиз»


Фейсбук саҳифаларида | TURONZAMIN\nБалки бунақа ёки унақадир?\nХуллас эътирофлар турлича.\nМен эса исмимни ҳоҳлаган бир ўзбек номи билан аташим мумкин эди. Аммо бу ҳолатда барчани алдаган бўлардим. Қалампир эса тахаллус. Уни замонавий қилиб, олдига “Мистер” сўзини қўшиб қўйдим.\nИнтернет оламида албатта менинг аниқ исми шарифимни биладиганлар бор. Улар ҳаттоки паспорт маълумотларимни ҳам аниқ билишади. Кимлардир мени ўз исмимдан кўра шу тахаллусим билан аташга одатланган. Уларга ва менга ёқади бу.\nКўплаб дўстларим билан SKYPE ёки OOVOO каби видео-овозли алоқаларда бир биримизни кўрганмиз. Бир биримизни таниймиз.\nКимлардир мени ўз фардандидек яхши кўради. Болам деб атайди. Кимдир укам дейди. Кимдир эса акам дейди.\nМенга эса бу ёқади.\nБу каби дўстларим ватан ичида ҳам бор. Ватан ташқарисида ҳам.\nВатандан олисда эканмиз мен билан бирга яшаётган дўстларим ҳам фейсбуккка киришади. Мистер Қалампирнинг ёзганларини ўқишади. Ўз фикрларини билдиришади. Аммо ёнларида турган мени айнан шу “Мистер Қалампир” эканлигимни билишмайди. Мистер Қалампир ҳақида бир неча минутлар давомида мен билан ҳам баҳслашишади.\nБугунга қадар эса исмимни яшириб келишимга биргина сабаб бор.\nБарча ватанни севади.\nБарча каби мен ҳам севаман.\nАммо ватандан олисда туриб унга бирорта фойдам тегмаётган экан, кўкрак кериб мен ватанпарвар мана шунақа одамман дейишга уялиб кетаман.\nБир кун келар, шу ватанга хизмат қила олганимда, ўша вақтда кўкрак кериб ўз исмимни баралла айтарман. Бунга оллоҳнинг ўзи етказсин.\nБугунга қадар ўз фикрларимни ёзганларимда ифодаладим.\nКимларгадир ёқди, кимларгадир эса йўқ.\nЧунки бу баҳс майдони.\nШу виртуал олам эса менинг оилам, шу жумладан сизнинг ҳам оилангиз.\nСизни шу виртуал оламингизда ранжитишса ҳам ундан кетиб қолмайсиз. Доим менга бирорта хабар юборишдимикин, мен ёзганларимни биров ўқидимикин дея уни текшириб турасиз. Кўплаб янги дўстларни учратасиз. Кўпдан қадрдон бўлиб қолганларга бир сўз билан айтганда юракдан ишонасиз.\nАммо биласиз. Улар сизнинг жон жигарларингиз эмас. Бегоналардир.\nАммо, шундай бўлсада мана шу “бегоналар” бугунда виртуал оламни яъни бир оилани яратди.\nСиз шу оламнинг бир қисмисиз. Мен ҳам.\nМистер Қалампир 2014.\n« Луқма Нофизий дейдики… »


Нега Гризманнинг "Барселона"да ишлари юришмаяпти?\n12 ноябрь, 2020, 14:36\nТеглар:Антуан Гризманн | Барселона\nУ ердаги мураббийлар сидқидилдан ишламаяпти.\n"Барселона" ҳужумчиси Антуан Гризманнинг тоғаси Эммануэль Лопес жиянининг Каталония клубидаги омадсизликларига асосий сабаблар нима эканини айтиб ўтди.\n“Дастлабки олти ой осон ўтмаслигига ишонаман, аммо бу бир йилга чўзилиб кетди. Бу ҳақда гапириш ёқимсиз, лекин “Барса”да юракдан ишлашмаяпти. Машғулотлар эса, айрим футболчиларни қаноатлантириш учунгина ўтказиляпти. Шунинг учун ҳеч нарса бўлмаяпти”, - деди Лопес.\n29 ёшли франциялик футболчи жорий мавсум “Барселона” сафида 9 та ўйинда майдонга тушди ва ўз ҳисобига 2 та гол ҳамда 1 та голли узатма ёздириб қўйди. Каталонияликлар уни 2019 йилнинг ёзида “Атлетико”дан 120 млн евро эвазига сотиб олган эди.


Ўзбекистон Президенти тожикистонлик деҳқонларга «Captiva» совға қилди\nЎзбекистон Президенти тожикистонлик деҳқонларга «Captiva» совға...\n27.09.2018 15:01 0 2709\nЎзбекистон ва Тожикистон Президентлари Турсунзода туманидаги «Боғи сомон» деҳқон хўжалигига ташриф буюрди. Бу ҳақда Президент матбуот хизмати хабар бермоқда.\nПрезидентимиз узумзор боғ ва маҳсулотлар омборини кўздан кечирди. Шавкат Мирзиёев Камол ота Мадумаровга мамлакатимизда ишлаб чиқарилган «Captiva» автомашинасини совға қилди.\nШавкат Мирзиёев деҳқон Captiva


Бизнес / Фан ва техника\nХитойнинг “Xiaomi” смартфон ишлаб чиқарувчи компанияси акциялари АҚШ қора рўйхати сабаб кескин тушиб кетди. Бу ҳақда Гонконг фонд биржаси маълумотларига асосланиб ТАСС хабар бермоқда.\nХабарга кўра, савдолар очилишида компаниянинг қимматли қоғозлари 11,18 фоизга арзонлашган.\nМаълум қилинишича, АҚШ маъмурияти тўққизта Хитой компанияси, шу жумладан, смартфон ишлаб чиқарувчи “Xiaomi” компаниясини ҳарбийлар билан алоқалари туфайли америкалик инвесторлар учун тақиқланганлар рўйхатига киритган.\nАввалроқ АҚШнинг амалдаги президенти Дональд Трамп 2021 йил 11 январдан Америка фуқаролари ва компанияларига Хитой армияси билан боғлиқ фирмаларнинг қимматли қоғозларини сотиб олишни тақиқловчи фармонни имзолади. Трампнинг сўзларига кўра, бундай компаниялар маблағларни йиғади ва ўз акцияларини акциялар индексларига киритиш учун ариза топширади, шундан сўнг маблағлар ХХР ҳарбий-саноат комплексига юборилади.\nКиритилди: 05:00 16.01.2021. Ўқилди: 2205 марта. Фикрлар сони: 0 та.


Дата раскрытия: 21.08.2020\nДата опубликования модератором*: 21.08.2020\n«ҚЎҚОН БИОКИМЁ» АЖНИНГ 2019 ЙИЛ ЯКУНИ БЎЙИЧА КОРПОРАТИВ БОШҚАРУВ ТИЗИМИНИ БАХОЛАШ НАТИЖАЛАРИ БЎЙИЧА:\n«Қимматли қоғозларнинг Марказий депозитарийси» ДК томонидан 2020 йил 4мартдаги №11-15/161ОЦ сонли хати билан жамиятнинг корпоратив бошқарув тизимини бахолаш ўтказилганлиги тўғрисидаги хисоботи, хулоса ва корпоратив бошқарув тизимини самарадорлигини ошириш бўйича тавсиялар тақдим қилинди.\nКорпоратив бошқарув тизимини мустақил бахолаш Ўзбекистон Республикаси Давлат рақобат қўмитаси ва Корпоратив бошқарув илмий-таълим маркази томонидан 25.07.2016 йилда тасдиқланган саволнома асосида ўтказилиб, унинг натижа“юқори” бўлиб, 862 баллни ташкил этган, яъни 72%.\nЖамиятнинг узоқ муддатли ривожлантириш стратегияси тасдиқланмаган. 2020 йил 20 июнда бўлиб ўтган жамият акциядорларининг йиллик умумий йиғилишида жамиятнинг узоқ муддатли ривожлантириш стратегияси тасдиқланган.\nИжроия орган раҳбари ва аъзоларини танловини ўтказиш тўғрисидаги эълон матни чоп қилинмаган. 2019 йилда Ижроия орган раҳбари ва аъзоларига танлов ўтказилмаган. Кузатув кенгаши томонидан Ижроия органи раҳбарлигига ва аьзоларига ижро органининг бизнес-режани бажарилишига бахо берган холда сайланади.\nИжроия орган раҳбари ва аъзоларини корпоратив бошқарув бўйича малакасини ошириш. Жамиятнинг Ижроия орган раҳбари ва аъзоларини корпоратив бошқарув бўйича малакаси сўнгги бор 2016-2017 йилларда амалга оширилган.


Qalampir.uz - Time журнали “2017 – йил одами” танлови якунларини эълон қилди\nTime журнали “2017 – йил одами” танлови якунларини эълон қилди\n19:43, 06.12.2017 Бу қизиқ\nTime журнали таҳририяти ҳар йили ўтказиб келадиган “Йил одами” танлови якунларини эълон қилди.\nКеча, Саудия Арабистонининг валиаҳд шаҳзодаси Муҳаммад бин Салмон Ал Сауд Time журнали ўқувчилари томонидан “2017 – йил одами” деб эътироф этилди, таҳририят эса, ўз қарорини 6 декабрда эълон қилади, деб хабар берган эдик.\nБугун Time журнали таҳририяти ҳам “2017 – йил одами” бўйича ўз танловини эълон қилди. Таҳририят “Сукунатни бузганлар” ҳаракатини йил одами, деб эълон қилди. Бу гуруҳга актриса Эшли Жадд, қўшиқчи Тейлор Свифт ҳамда Uber компаниясининг собиқ инженери Сюзан Фаулерлар киритилди.\nБу рўйхатда келтирилганлар шоу-бизнес оламида ўзларига қилинган жинсий шилқимликлар тўғрисида ҳикояларини баён қилиб, интернет тармоғида #MeToo хэштеги остида жойлаштирган эдилар. Нашр томонидан қилинган танловда АҚШ президенти иккинчи ўринга, ХХР етакчиси Си Цзинпин эса учинчи ўринга муносиб кўрилди.\nТеглар:Йил одами Трамп Си Цзинпин\nПутин 2018 йилни қандай номлаш борасида таклиф берди\n10:35, 18.10.2018 2 476\n14:47, 17.10.2018 1 539\nБрансон АҚШда. Трамп ва Эрдўған қандай фикрда?\n17:48, 15.10.2018 1 671\n16:51, 13.10.2018 1 438\n10:49, 11.10.2018 1 825


«БИЗ ГИЁҲВАНДЛИККА ҚАРШИМИЗ!» - Ўзбекистон овози газетаси\n«БИЗ ГИЁҲВАНДЛИККА ҚАРШИМИЗ!»\nЎзХДП «Истиқбол» ёшлар қаноти Қорақалпоғистон Республика бўлими 26 июнь – Халқаро гиёҳвандликка қарши кураш куни муносабати билан шу мавзуда давра суҳбати ўтказди. Унда гиёҳвандликнинг инсон ва жамият ҳаёти учун ўта зарарли ва хавфли иллат эканлигини ёшлар орасида кенг тушунтириш ҳамда гиёҳвандликка қарши курашда уларнинг фаол иштирокини таъминлаш масалаларида фикр алмашилди.\nСўзга чиққанлар бу иллатнинг жисмоний ва маънавий зарарлари борасида дунё ва мамлакатимиз оммавий ахборот воситаларида етарлича ёритилишига қарамай, ёшларимиз орасида мана шу оғуга тобе бўлаётганлар топилаётгани, гиёҳвандликка қарши кураш ҳар биримиздан огоҳлик, сергаклик ва масъулият талаб этишини алоҳида таъкидлашди.\nМутахассислар гиёҳванд моддалар қабул қилган инсон танасида турли касалликлар пайдо бўлиши, асаб-руҳий тизими фаолияти бузилиши, сезиш, эслаш, фикрлаш қобилиятининг пасайиши ва йўқолиши кузатилишини таъкидлашди. Гиёҳванд моддаларни истеъмол қилиш руҳий ҳамда жисмоний заифликка олиб келади.\nМамлакатимизда гиёҳвандликка қарши кескин кураш олиб борилаяпти. Бу борада самарали воситалардан фойдаланиляпти. Табиийки, бу жараёнларда биз ҳам фаол иштирок этишимиз керак, дейишди «Истиқбол» ёшлар қаноти фаоллари.\nЎзХДП Қорақалпоғистон Республика Кенгаши Матбуот хизмати ходими.


Хитой Гордон Брауннинг Далай Лама билан учрашувидан норози бўлди\nХитой Буюк Британия бош вазири Гордон Брауннинг тибетликлар диний етакчиси Далай Лама билан учрашувини қоралади.\nХХР Ташқи ишлар вазирлиги мазкур учрашувни Хитойнинг ички ишларига аралашув, деб баҳолади.\nХитой Далай Ламани март ойида Тибетда юз берган оммавий тартибсизликлар уюштирувчиси сифатида айбламоқда.\nБуюк Британия бош вазири Далай Лама билан жума куни учрашди. Учрашув норасмий бўлиб, у бош вазир қароргоҳида эмас, черковда ўтказилди.


18 январь, 2020, 19:45 1266\nТеглар:Профессионал бокс | Баҳодир Жалолов | Хуршидбек Норматов | Деонтай Уайлдер\nУ АҚШда таниқли шахслардан бири ҳисобланади.\nЎзбек профессионал боксчилари жаҳон рингларини аста-секин забт этишмоқда. Бунга юртдошларимизнинг ўз вазн тоифаси рейтингидаги ўринлари ва қўлга киритаётган чемпионлик камарлари ҳам бунга мисол бўла олади. Албатта, бундай муваффақиятлар бутунжаҳон бокс оламидаги промоутерлар, менежерларнинг ҳам эътиборини тортмоқда...\nБаъзида мухлисларнинг ўзаро бу боксчимизнинг промоутерлари яхши эмас, бошқа яхшироқ менежерлар билан ишлаши керак деган гап-сўзлари қулоққа чалиниб қолади. Тўғри, уларнинг фикрларида ҳам асос етарлича. Бунга амалда ҳам гувоҳ бўлмоқдамиз.\nБугунги мавзуимиз ҳам ўзбек боксчиларининг қайси промоутерлик компаниялари билан ишлаётганлиги ҳақида бўлади.\nДастлаб, айни кунда катта шов-шувга сабаб бўлаётган оғир вазнли боксчимиз Баҳодир Жалолов ҳамда профессионал рингда 9 та ғалабани қўлга киритиб, мағлубиятсиз одимлаётган Ҳуршидбек Норматовларнинг қайси промоутерлик компанияси мижози эканлиги ҳақида тўхталмоқчимиз. Англаб улгурган бўлсангиз, ҳар икки юртдошимиз битта промоутер билан ҳамкорлик қилишади.\n“DiBella Entertainment” промоутерлик компанияси... Унинг айни кундаги директори АҚШлик Лу Дибелла бўлиб, у 1960 йил 17 майда Бруклинда таваллуд топган. У нафақат промоутер, балки кино оламида ҳам таниқли шаҳс ҳисобланади. У бу борада кўзга кўринган продюссер саналади.\nЛу Дибеллани ўз ишини устаси десак муболаға бўлмайди. Чунки, у ҳозирда ажойиб чемпионлар билан бирга ишлайди. Уларга ўзига хос жанглар ташкил қилиб бермоқда. Бир сўз билан айтганда ушбу инсон билан ишлаётганликлари юртдошларимиз учун ижобий ҳолат деб бемалол айта оламиз.\nКелинг энди Лунинг мижозлари қайси чармқўлқоп усталари эканлигига эътибор қаратамиз...\nШубҳасиз, энг номдор ва айни кундаги топ боксчилар орасида ҳам етакчилардан бири сифатида эътироф этиладиган супер оғир вазн тоифасида WBC камари соҳиби Деонтей Уайлдер, қолаверса, бир қатор чемпионлар ва собиқ чемпионлар Регис Програис, Сергей Деревянченко, Ричард Комми, Иван Баранчик, Жорж Камбосос, Александр Тесленко, Чарлз Конвелл, Серхио Габриэль Мартинес, Жермейн Тейлор, Поль Малиньяжи, Бернард Хопкинс, Андре Берто каби юлдузлар билан ишлаган ва ҳамкорлик қилиб келмоқда.\nАлбатта, бундай боксчиларнинг машҳурликка эришишига ва чемпионлик сари етаклаб бораётганлиги мазкур компания ва Лунинг ақл билан иш юритаётганлигидан далолат. Ҳар ҳолда у мижозлари учун нимадир қила олади. Бунга юқорида санаб ўтган чармқўлқоп усталарининг эришган ва эришаётган натижалари ҳам айтиб турибди.\nҚувонарлиси, Ҳуршидбек Норматов ва Баҳодир Жалоловдан Лунинг умидлари катта. Шундай экан албатта уларни жиддий, чемпионлик жангларида кўришимиз мумкин. Бунинг учун, ҳар икки боксчимизда имконият етарли, қолаверса уларнинг Лу Дибелладек промоутери бор!\nЯна шуни қўшимча қилиб қўймоқчимизки, тез орада Sports.uz ва Boxer TV канали ҳамкорлигида тайёрланган Лу Дибелла билан ўзбек боксчилари, жаҳон бокс олами ҳақидаги қизиқарли интервьюни эътиборингизга ҳавола этамиз.\nЭээ "ракатопингэ"....Маладесмаладесмаладес........ҳаммаси жойида\nИНТЕРВЬЮ Жаҳоннинг энг машҳур промоутерларидан бири ўзбек боксчиларини кузатмоқдами?


Жомбойда 26 та янги хонадон ўз эгаларига топширилди - zarnews.uz\nЖомбойда 26 та янги хонадон ўз эгаларига топширилди\nКеча, 20 декабрь куни Жомбой тумани Узуновул массивида қурилган кўп қаватли уйларнинг 26 та замонавий хонадони ўз эгаларига топширилди.\nХонадонларни фойдаланишга топшириш маросимида меҳнат фахрийлари, жамоатчилик вакиллари ва мутасаддилар иштирок этди.\nКўп қаватли турар-жойдан кенжа ўғлига уй олган Фотима Довурованинг ҳам қувончи чексиз.\n– Уч фарзандим билан бир уйда яшардик, – дейди онахон. – Ҳокимлик вакилларига қилган мурожаатимиз ўрганилди, шароитимиз ҳисобга олинди ва имтиёзли шартлар асосида уй беришди. Халқпарвар сиёсат юритаётган барча раҳбарларга ўз миннатдорчилигимизни билдирамиз.\nТадбирда вилоят ҳокими ўринбосари Г.Алимова ҳамда туман ҳокими Ҳ.Тўйчиев қатнашди.\nТеглар: Жомбой уй-жой


Португалия чемпионатида кутилмаган воқеа юз берди Zakovat.uz\nПортугалия чемпионатининг 12-туридан ўрин олган “Белененсеш” – “Бенфика” учрашуви номаълум сабабларга кўра тўхтатилди.\nМезбонлар базасида коронавирус тарқалиши сабабли улар ўйинга бор-йўғи тўққиз нафар футболчини майдонга тушира олди, улардан иккитаси ҳам дарвозабон эди. Бир дарвозабон ўнг қанот ҳимоячиси сифатида ўйнаган.\nБиринчи бўлимдан сўнг, “Белененсеш” 0:7 ҳисобида мағлуб бўлиши тахмин қилинганди.\nУчрашувнинг иккинчи бўлими узоқ вақт бошланмади, аммо мезбодарнинг етти нафар футболчиси кечикиб бўлса-да майдонга чиқиб келди. Бироқ орадан икки дақиқа ўтиб, футболчилардан бири жароҳат олиб майдонни тарк этди.\nНатижада ўйин тўхтатилди, чунки регламентга кўра майдонда ҳар бир жамоадан камида етти нафар футболчи бўлиши керак. Ўйин охирига қадар давом этмагани учун, “Бенфика”га 3:0 ҳисобида техник ғалаба ёзилди.


Биргаликда енгамиз! – .:: Xadicha.uz\nСаломатлик ва хотиржамлик икки улуғ неъматлардан бўлиб, инсон кўпинча уларни йўқотгандагина қадрлай бошлайди. Пайғамбаримиз саллаллоҳу алайҳи васаллам ҳадисларининг бирида тинчлик-хотиржамлик энг катта неъмат эканлигини таъкидлаб шундай деганлар: “Икки неъмат борки, кўпчилик инсонлар унинг қадрига етмайдилар. У – хотиржамлик ва сиҳат-саломатликдир”. (Имом Бухорий ривояти).\nБугунги кунда бутун дунё халқлари ҳаётини издан чиқишига сабаб бўлаётган пандемия ҳам айнан инсон саломатлиги ва хотиржамлигига хавф солмоқда. Инсоният тарихига назар соладиган бўлсак, бу 18-йирик пандемия бўлиб, турли даврлар ва ҳудудларда ўлат, вабо, безгак каби турли йуқимли касалликларнинг тарқалиши ва уларни олдини олиш борасида кўрилган чора тадбирлар ҳақида ўқиб, ўрганишимиз мумкин. Тарихчи олимларнинг айтишларича, миллий давлатчилигимиз тарихида ҳам бугунги кунимиздаги каби ҳолатлар кузатилган. Масалан, Бухоро амирлиги даврида мамлакат билан иқтисодий алоқаларни йўлга қўйган ҳудудларда вабо тарқалиши сабабли мамлакатга кириб келаётган мусофирларнинг барчалари чилла(карантин)га олинган ва бандаргоҳларга махсус қоровул ва табиблар қўйилган. Ёки яқин ўтмишимизга назар солсак, Собиқ Иттифоқ даврида 1966 йилда ҳам Қорақалпоғистон худудида вабо касаллиги тарқалганлиги ва бу офат вақтида жорий қилинган карантин чора тадбири ва тиббиёт ходимларининг фидокорона меҳнатлари билан бартараф этилгани оммавий ахборот воситалари томонидан эълон қилинди.\nШундай экан, ҳозирда пандемияга қарши ва вируснинг кенг тарқалишининг олдини олиш мақсадида ҳукуматимиз томонидан кўрилаётган чораларнинг барчаси тарих тажрибасига таянган. Аммо бу масалада муваффақият қозониш, вирусни енгиш фақатгина давлат ва раҳбарларнинг сайъ-ҳаракатлари билан бўлмайди, балки бунга жамиятнинг барча аъзолари, каттаю кичик бирдек масъулият билан қарашлари керак.\nПайғамбаримиз саллаллоҳу алайҳи васаллам ҳадисларининг бирида ҳам: “Огоҳ бўлинг! Ҳаммангиз раҳбарсиз ва ҳаммангиз қўл остингиздагилардан масъулдирсиз”, деганлар. Давлат ўз халқига, раҳбарлар қўл остидагиларга, эркак киши ўз оиласига, табиблар қўлларида даволанаётган беморларга, устозлар ўқувчиларига масъул, жавобгардир. Яъни, қиёмат куни Аллоҳ томонидан сўраладиган, ҳисоб бериладиган масъулият. Демак, ҳар бир шахс нафақат ўзи талабларга амал қилиши, балки қўл остидагиларни ҳам доимо тартиб-қоидага чақириши, огоҳлантириши, бефарқ бўлмаслиги лозим экан. Аммо бугунги кунда жамиятимиз аъзолари орасида карантин чоралари бироз енгиллатилганини нотўғри тушуниб, яна оммавий тадбирлар ташкил қилаётганлар, карантин қоидаларига амал қилмаётганлар, “Исломда юқиш йўқ” деган сўзни ўз фойдаларига нотўғри талқин қилаётганлар талайгина топилмоқда. Бу эса вазият яна жиддийлашишига сабаб бўлиши мумкинлигини унитмоқдалар. Шу ўринда атрофдаги яқинлари, дўстлари уларни огоҳлантиришлари, катта муаммоларнинг кичик сабабларидан бирига айланиб қолишларидан қайтаришлари лозим.\nШу билан бирга орамизда қийин кунларда халқимиз корига яраб, кўнгилли равишда тиббиёт ускуналари ва дори дармонларни тарқатганлар, қийналган оилаларга моддий ёрдам ташкиллаштирганлар билан бир қаторда, афсуски, вазият жиддийлашиб, касалланганлар сони кескин ортган вақтда, инсонларда карантин сабабли юзага келган моддий қийинчилик маълумлигига қарамасдан, дори воситаларини улгиржи шаклда сотиб олиб, нархларни сунъий равишда кўтарилишига, шаҳар дорихоналарида керакли дорилар танқислиги пайдо бўлишига сабаб бўлганлар ҳам топилди. Бу инсонийликни четга суриб, нафсига қул бўлганларнинг, кимнингдир мусибати эвазига бойиб, вазиятдан фойдаланмоқчи бўлганларнинг иши. Шукрки, давлат томонидан вақтида кўрилган чора тадбирлар сабаб бундай нохуш ҳолат узоқ давом этмади. Абу Ҳурайра розияллоҳу анҳудан ривоят қилинган ҳадисда Набий соллаллоҳу алайҳи васаллам: “Ким бир мўминдан бу дунё машаққатларидан бир машаққатни аритса, Аллоҳ таоло ундан қиёмат куни машаққатларидан бирини аритади. Ким бир камбағалнинг ишини енгиллатса, Аллоҳ унинг бу дунёю охиратидан ишларини енгиллатади. Ким бир мусулмоннинг айбини беркитса, Аллоҳ унинг айбини бу дунёю охиратда беркитади. Модомики, банда ўз биродарининг ёрдамида экан, Аллоҳ ҳам унинг ёрдамида бўлади”, деб марҳамат қилганлар.\nКелинг азизлар, бундай синовли кунларда бир-биримизга ёрдам қўлини чўзайлик, қоида бузарликларга бефарқ бўлмайлик, балки барчамиз ўз вазифамизни масъулият билан бажариб, бу синовни биргаликда енгайлик.\nўқитувчи Абдувалиева Комила\nslayd Абдувалиева Комила\t2020-08-27


ЎзА - 50 фоиз ёқилғини тежовчи газгенератор сотувга чиқарилади\n50 фоиз ёқилғини тежовчи газгенератор сотувга чиқарилади\n28.02.2018 13:06 Чоп этиш версияси\nСайтимиз орқали Малайзиянинг “AMIRAN” технологик компанияси томонидан ишлаб чиқарилган газгенератор қурилмаси ҳақида маълумот берган эдик. Мазкур янгилик кўпчилик фойдаланувчиларда ижобий фикр уйғотди.\nИжтимоий тармоқларда автомобиль учун бирмунча қулайлик келтирувчи ушбу қурулма ҳақида имкон даражасида янгиликлар бериб борилиши сўралган.\nМутахассисларнинг фикрларига кўра, автомобилларга қуйилган бензин ёқилғисининг 60 фоизигина ишлатилар экан холос, қарийб 40 фоизи чиқит сифатида ҳавога сарф бўлади. Мазкур янги газгенератор қурилмаси ёрдамида эса автомобилга қуйилган бензин тўлиқ ишлатилади.\nГазгенератор қурилмасидан фойдаланиш учун кўпчилик ташкилотлар таклиф билан чиқди. Айни пайтда Қишлоқ ва сув хўжалиги вазирлигининг синов тариқасида ишлатиб кўриш ҳақидаги таклифлари ўрганилмоқда.\nҚачон сотувга чиқарилади, нархи қанча деган ҳақли саволлар туғилиши табиий. Яқин 10-15 кун ичида мазкур қурилма синов тариқасида сотувга чиқарилади.\nМутасаддиларнинг маълумот беришича, нархи барча ҳаражатлар тўлиқ ҳисоб китоб қилингач яқин бир ҳафта ичида аниқ бўлади. Сайтимизни кузатиб боринг.\nЭслатиб ўтамиз, “Amiran” технологик компанияси томонидан ишлаб чиқарилган газгенератор қурилмаси барча турдаги транспорт воситалари учун мўлжалланган.


Қуръон илмлари: УСМОНИЙ МУСҲАФЛАР ҲАҚИДА\n- Май 01, 2020\nШу ўринда «Ҳозир Усмоний мусҳафлар қаерда?» деган савол туғилиши табиий.\n«Қоҳирадаги кутубхонада сақланаётган тарихий мусҳафларнинг суралари орасида нақшлар ва фосилалар борлиги ёки Қуръоннинг таъширларининг (ҳар ўн оятдан кейин қўйиладиган махсус белгининг) ажратилганлиги каби аломатлар уларнинг усмоний мусҳаф эмаслигига ёрқин далилдир». Чунки Усмоний мусҳафлар бунга ўхшаш аломатлардан холи экани ҳаммага маълум. Баъзи кишилар кўпгина тарихий ривоятларни тўплаб, кадимги уламолар Усмоний мусҳафларни ёки уларнинг сураларини муайян исломий шаҳарларда кўрганликларини таъкидлайдилар. Готҳелф Бергштрассер ва Претсайл ўзларининг Қуръон матнлари тарихи тўғрисидаги ёзувларида ўзларидаги мусҳафнинг Усмоний мусҳаф эканини таъкидлаётган юқоридаги шарқшуносларнинг бошида устоз Катрмер турганлигига ишора қилишади.\nСўнгра шарқшунос Казанова ўзидан олдинги Катрмернинг илмий ишига суяниб, уни қайтадан текшириб, кўпгина янгиликларии келтирган.\nМисол учун, Ибн Баттута ўзининг «Риҳлату Ибн Баттута» номи билан машҳур бўлган «Туҳфатун-нуззор фи ғороибил-амсор ва ажаибил-амсор» китобида турли жойларда сақланаётган усмоний мусҳафларни кўргани ҳақида баён қилади. Жумладан, у Маккаи Мукаррамада, Масжидул Ҳаромда сакданаётган усмоний мусҳаф ҳақида қуйидагиларни ёзади:\n«У ерда Ҳарами шарифга оид турли китоблар ва мусҳафи шарифлар сақланадиган жой бор. Ундаги омборлардан бирида кенг ва узун сандиқ бўлиб, унда Зайд ибн Собит розияллоҳу анҳунинг хати билан ёзилган мусҳафи карим бор.\nУ Расулуллоҳ соллаллоҳу алайҳи васалламнинг вафотла-ридан ўн саккиз йил ўтганидан сўнг кўчирилган нусхадир. Қачон Макка аҳлига қаҳатчилик ёки шиддат етса, улар ушбу мусҳафи шарифни чиқаришар ва Каъбанинг эшигини очиб, уни шарафли остонага ҳамда Иброҳим алайҳиссаломнинг мақомларига қўйишар экан. Сўнгра одамлар жамланиб, ялангбош ҳолда тазарруъ ила мусҳафи шарифни ва мақоми каримни васила қияиб дуо қилишар экан...»\nИбн Баттута раҳматуллоҳи алайҳи Куфадаги усмоний мусхаф ҳақида қуйидагиларни ёзади:\nБундан ҳам ажабланарлиси, муаллиф ёш боланинг оқил инсон қабул қилмайдиган гапини гапиришдан ҳам тоймайди. Унинг фикрича, Қуръонни биринчи бўлиб жамлаган шахс Ҳажжож ибн Юсуф Сақафий эмиш. Унинг бу гапларига ҳатто ўзининг шарқшунос ҳамкасабалари ҳам ишонишмайди. Блашерушбу фикрнинг таги пуч ва бузуқ эканини айтиб:\n«Усмоний мусҳафларга келсак, бугунги кунда уларнинг машҳури Шомдаги Дамадақ жомеъсида, Аллоҳнинг зикри билан обод бўлган алоҳида хонанинг шарқий рукнидадир. У қадимда Табария шаҳрида эди. Сўнгра хижрий 518 йилнинг бошларида у ердан Дамашққа кўчирилди. Уни азиз, жалил, улуғ, улкан ҳолда, кучли, очиқ ҳуснихат билан ёзилган суратда кўрдим. Сиёҳи маҳкам эди. Менимча, туянинг териларига ёзилган», деган.\nШунингдек, «Ан-Нашр фил-қироатил-ашр» китобининг муаллифи Ибн Жазарий ва «Ал-Масаликул-абсор фи мама-ликил-амсор»нинг соҳиби Ибн Фазлуллоҳ Умарийлар ҳам шомий мусҳафни ўз кўзлари билан кўрганларини таъкидлайдилар. Баъзи тадқиқотчилар ушбу мусҳафни Русия подшолиги Санкт-Петербургдаги кутубхонага олиб келганини, сўнгра Англияга олиб кетилганини айтишади. Бошқалар «Ушбу мусҳаф 1310 йилгача Дамашқ масжидида турди ва масжид ёнганда, у ҳам ёниб кетди», дейишади.\nШу ерга келганда, ватанимиз пойтахти Тошкент шаҳрида сакданаётган ҳазрати Усмон мусҳафи ҳақида қисқача маълумот бериб ўтишимиз зарур. Биз бу маълумотларни муҳтарам зот, қайнотамиз, Урта Осиё ва Қозоғистон мусулмонлари диний идораси раиси ўринбоеари шайх Исмоил Махдум Сатти Охунд ўғилларининг «Тошкентдаги Усмон мусҳафи тарихи» номли рисолаларидан олдик.\nРисола муаллифи раҳматуллоҳи алайҳи ҳазрати Усмон ибн Аффон ёздирган мусҳафлардан бирининг бизнинг ватанимизга келиб қолиши ҳақида тарих китобларидан тўққизта ривоятни далил қилиб келтирган. Мазкур далилларга суяниб, ушбу Мусҳаф ҳақиқатдан ҳам учинчи халифа Усмон ибн Аффон розияллоҳу анҳунинг даврларида ёзилган мусҳафлардан бири, дея хулоса чиқарган. Исмоил Махдум Сатти Охунд ўғли ҳазратлари мазкур Мусҳафи шариф ҳақида жумладан, қуйидагиларни ёзадилар:\n«Аввал у Самарқанддаги «Оқ мадраса» номи билан машҳур бўлган Нодир Девонбеги Тоғо мадрасасининг махсус ҳужрасида узоқ давр мобайнида катта эътибор билан сақ-ланарэди...»\n«...Мусҳаф аввалда Шайх Убайдуллоҳ Аҳрор, сўнгра у зотнинг авлодлари ва ўзларидан кейинги халифаларнинг тасарруфида бўлган. Ул зотнинг авлодлари ва халифалари ҳазрати Хўжа Аҳрорга Мусҳафни мазкур ҳужрада сақлашга ваъда берган эдилар. Бу ҳол ҳижрий 1285 (милодий 1869) санагача – руслар Самарқандни ишғол қилгунларига қадар давом этди. Босқинчилар Мусҳафдан хабар топгач, унинг Ислом оламида катта аҳамиятга молик ёдгорлик эканини англаб, уни Петербургга олиб кетиш чораларини кўра бошладилар. 1869 йил Зарафшон водийси ҳокими генерал Абрамов Тошкентда турган Туркистон генерал-губернатори Фон Кауфманга хат йўллаб, «Самарқанд масжидларининг бирида куфий хатда ёзилган ва мусулмонлар орасида жуда машҳур бўлган қадимий Қуръон бор, ерлик уламолар уни Бухорога олиб кетиш чорасини кўрмоқдалар», деб ёзади ва подполковник Серовга тезда бу ишнинг олдини олиш учун Хўжа Аҳрор масжидига боришни буюради. Қуръони Каримнинг машҳур нусхасини қўлга киритмоқчи бўлган рус маъмурлари мусулмонлар билан суҳбатда: «Ушбу нодир китобнинг аҳамияти катта, билишимизча, Мусҳаф қимматли ёдгорлик. Бу ерда уни ҳеч ким ўқий олмаса ва қадрига етмаса, йўқолиб кетиши ҳеч гап эмас. Агар у Русиянинг пойтахти Петербургдаги император кутубхонасига ўтказилса, у ерда уни асраш ва муҳофаза этишнинг барча чоралари кўрилади», деб тушунтирган бўладилар. Сўнгра «Самарқандлик уламолардан Шайх Абдужалил афанди ва мулла Яҳё Хўжа муфтий бу ишнинг тўғрилигига фатво бердилар», деган маънодаги расмий ҳужжат тайёрлайдилар. Бу ҳақда подполковник Серов генерал Абрамовга берган баённомасида: «Қуръон масжидда тургани билан унинг мулки эмас, балки амирлар хазинасидан чиққан. Масжид домлалари «Агар сизларга керак бўлса, биз ўз розилигимиз билан топширамиз», дедилар», деб ёзади. Шундан сўнг генерал Абрамов Серовга: «Бу ёдгорлик илмий ва тарихий аҳамиятга молик асар, бориб, олиб келтиринг», деб буюради. Мусҳаф шу тариқа эгалланиб, Тошкентга, генерал-губернаторга етказилади. Генерал Абрамов Самарқанддаги масжид шайхларининг қўлига Мусҳафи шариф эвазига 100 рубль микдорида пул беради. («Ўзбекистон тарихи ҳужжатлари», 32-ЗЎ-бетлар. Фанлар Академияси нашри, Тошкент, 1966 кил)\nГенерал фон Кауфман масжид шайхлари Мусҳафни ўз розиликлари билан топширганлари ҳақида тақрир – протокол хати ёзишлари ва император кутубхонасига олинганининг гувоҳи бўлганликларини тасдиқловчи имзолари бўлишини ҳам буюрган эди. Тўрт киши имзо қўяди. Унга Мусҳаф тарихи ҳақида Самарқанд уламолари ва шайхларидан эшитилган ривоятлар ҳам ёзма равишда илова қилинади. Ушбу ёзма тақрир – протоколни тасдиқлаб, генерал фон Кауфманнинг ўзи имзо чекади. Бу воқеа 1869 йил 24 октябрда бўлган эди...» («Мирьот» («Ойна») журнали, Богчасарой, 1900 йил)\n«...Шундай қилиб, Мусҳафни олиб, бутун эҳтиёт чоралари кўрилиб, ҳурмат билан Петербургга юборилди ва Ихмператор кутубхонасининг нодир қўлёзмалар бўлимига қўйилди...»\n«...Мусҳаф икки бетига ёзилган 353 варақдан иборат бўлиб, саҳифалар сони 706 та эди. Варақларнинг бўйи 68 см, эни 53 см ҳажмда эди. Йўқолган ва чириб кетган варақларнинг ўрнида оддий қоғоздан иборат 69 саҳифа қўшимча бор эди. («Миръот» журнали П-12-1900й.)...»\n«... 1917 йилнинг Октябр инқилобидан сўнг Петербургда тузилган маҳаллий Ислом шўроси Мусҳаф масаласида янги ҳукумат раиси В.И.Ленин номига мурожаат ва талабнома мактуби ёзди. Бунга жавобан, халқларнинг ҳуқуқларини ҳимоя қилиш шиори остида тезлик билан Мусҳафни мусулмонлар қўлига топшириш тўғрисида қарор қабул қилинди. Ушбу қарорга В.И.Ленин имзо чекди...»\n«...Мусҳафи шариф Петербургдан махсус поездда, аскарлар фахрий қоровуллигида Русия мусулмонларининг Уфа шаҳридаги марказий идораси қароргоҳига келтирилди. Уфа шаҳри вокзалидаги ўша кунги манзара Исломнинг нақадар буюклигини намойиш этди. Диний раҳбарлар, ҳукумат арбоблари, масжид имом-хатиблари, мадраса, институт, университет талабалари ҳамда шаҳарнинг эркагу аёл аҳолиси Қуръони Каримни кутиб олиш учун чиққан эдилар. Мусҳафи Усмонийнинг мусулмонларга қайтарилиши ҳақидаги қу-вончли хабарлар газета ва журналларда эълон қилинди...»\n«...Тошкентда чиқадиган «Изҳорул-ҳақ» (Ҳақиқатни зоҳир қилиш) номли журналнинг 1918 йил 18 январь сонида босилган мақолада Мусҳафнинг аввалги макони Самарқанд шаҳри экани таъкидланиб, у ўз ўрнига қайтарилса яхши бўлар эди, деган фикр олға сурилади. Унда, жумладан, «Мусҳаф учун тошдан ясалган махсус лавҳ ҳанузгача ўз ўрнида бўш турибди», дейилади...»\n«...Мусҳафи Усмоний Уфа Диний назорати қароргоҳида 1924 йилгача сақланди. Русия мусулмонлари барча жойлардан келиб, уни зиёрат қилаётганликлари ҳақидаги хабар Туркистон минтақасидаги Бухоро, Самарқанд, Тошкент, Фарғона мусулмонларига тарқалди. Туркистон аҳлининг тарихий мероси бўлган Мусҳафнинг асл жойи Самарқанд шаҳри эканини кўпчилик билар эди. Шунга қарамай, Уфа Диний назорати эгалари Мусҳафни ўз қарамоғида сақлаётгани ҳамда унинг ворисларига шукрона айтиб, хурсандликларини баҳам кўриш ҳақида лом-мим демаганлари Мусҳафни ўзларида олиб қолиш ниятида эканликларини кўрсатар эди. Ўша пайтда Узбекистонда кўзга кўринган диний арбоблардан шайхул-ислом Тўрахон Махдум Хўқандий ва бошқалар билан Уфа Диний назорати орасида ушбу масала юзасидан ёзишмалар давом этар ва орада чопарлар бориб-келиб турар эди. Охири Тўрахон Махдум ўз ҳамроҳлари билан Москва, Ленинградга сафар қилиб, икки ой мобайнида ҳукумат доираларига қатнаб, шу орада В.И.Ленин билан учрашди ва уни Мусҳафни Ўзбекистонга юбориш учун фармон чиқариш зарур эканига қаноатлантирди.\nШундай вазият давом этаётган пайтда Уфа шаҳрида қурултой ўтказилди. Ушбу ҳодиса тўғрисида менга шайх Юсуф Жоруллоҳ Фанзовий шундай ҳикоя қилиб берди: «Қурултойда Туркистон минтақасидан 75 нафар вакил қат-нашди. Мусҳаф масаласига келганда, ўртада жанжал кў-тарилди. Туркистонликлар тарафидан ҳатто баланд овозда «Мусҳафни қайтармаслик ўз биродарлари ҳаққига зўра-вонликдан ўзга нарса эмас! Исломда бундай ишлар жоиз эмас!» деган гаплар айтилди. Хуллас, гап кўп бўлиб, оқибат жанжал-шовқингача бориб етди».\nИнқилобдан кейин таъсис топган Тошкент ва Сир дарё ви-лояти мусулмонларининг «Исломий жамият»и Ўзбекистон мусулмонлари номидан ҳукумат доираларига Мусҳафи шарифни Туркистонга қайтариш тўғрисида мурожаат қабул қилди. Ушбу мурожаатни газета-журналларнинг кўпчилиги қўллаб-қувватлади. Шунингдек, Туркистондаги тарихий музейлар ва қадимий осор-атиқалар иши бўйича тузилган комитет ўзининг 1922 йил 18 февралдаги қарорига асосан ўша йилнинг 15 мартида Совет ҳукуматига Мусҳафни Туркистон жумҳуриятига қайтариш тўғрисида талабнома топширди. Шундан сўнг, 1923 йил 25 июнда Мусҳафи У смонни Туркистонга қайтариш тўғрисида Олий Совет ижроқўмининг қарори чиқди. Ўша пайтларда Уфа Диний назорати Русиядаги барча мусулмонларнинг умумий маркази деб эътибор қилинар эди. Шу мавқеидан фойдаланиб, Мусҳафни олиб қолмоқчи бўлган Диний назорат ҳукумат қабул қилган қарор асосида ниҳоят бу ишга рози-лик билдирди.\n1924 йил август ойида Ислом жамияти раиси Шайх Муҳаммадхўжа, муфтий Заҳириддин Аълам, ҳукумат вакили Саидқосим Хўжаев ва бошқалар Уфа Диний назоратига бориб, Мусҳафи Усмонни қабул қилиб олдилар. Мусҳафни олиб кетишда уларга Татаристоннинг улуғ уламоларидан ҳазрат, шайх Ризоуддин Фахриддин, шайх Абдуллоҳ Сулаймоний, шайх Абдурраҳмон ва бошқалар ҳамроҳлик қилдилар.\nМусҳаф махсус вагонга эҳтиром билан олиб чиқилди. Мусулмон аскарлардан тузилган фахрий қоровул вагоннинг чор атрофида туриб келди. Барча шаҳарларга бу ҳақда телеграммалар юборилди. Темир йўлнинг Тошкентгача бўлган масофасида поезд қайси бекатларда тўхташи барча газеталарда эълон қилинган эди. Ҳар бир бекатда йиғилган эркагу аёл мусулмонлар поезд узокдан кўриниши билан то тўхтагунга қадар уни такбир-таҳлиллар билан кутиб олдилар. Поезд тўхтагач, халқ орасидаги энг мўътабар кишилардан бир-иккиталарига махсус вагонга чиқиб, Мусҳафни зиёрат этиб тушишга изн берилар эди. Атрофдаги мусулмонлар Мусҳафни кўриб, махсус сандиқни ўпиб, зиёрат қилиб чиққанларнинг қўлларини ўпиб, бошларини тавоф қилардилар. Кўплар вагонга қўлларини теккизиб, юзларини силар эдилар. Ҳатто бу хабарни эшитганлар, айниқса Қозоғистон чўлларида яшовчи мусулмонлар темир йўл бўйларига оқ ўтовлар тикиб, поездни бир неча кунлаб кутганлар. Байрамона кийимлардаги сон-саноқсиз отлиқлар поезднинг икки томонидан дашту чўллар бўйлаб узоқ-узоқ манзилларгача от чоптириб, кузатиб қўйишар эди. Дуога кўтарилган қўллар, олқишлар дилларни ларзага солар, ҳар бир мусулмон учун умр бўйи эслагулик, унутилмас лаҳзалар эди. Расулуллоҳ соллаллоҳу алайҳи васалламнинг замонларидан қолган меросга эҳтиром шу қадар юксак бўлди.\nПоезд шундай иззат-икромда Тошкент шаҳрига кириб келди. Вокзал беҳисоб мусулмонлар билан тўлган эди. Оқ саллали, соқоллари кўксига тушган нуроний уламолар, табаррук отахонлар халойиқ орасидан пешвоз чиқар, атрофдаги минг-минглаб ёшу қари, эркагу аёл мусулмонлар улардан нигоҳларини узмай, қараб турардилар. Мусҳафи шарифни бошлари узра кўтариб чиққанлар кўзга кўринганданоқ, барча бир овоздан «Аллоҳу Акбар! Аллоҳу Акбар!..» дея такбир айтиб юборди. Унинг садоси бутун вокзални ларзага келтирган эди. Одамлар кўзидан қувонч ёшлари оқар, улар дилларидаги ҳаяжонларини боса олмас эдилар. Аллоҳ таолонинг Каломи шарифига нисбатан эътиборнинг нақадар буюклиги шундай намоён бўлди. Мусҳафи Усмонийнинг узоқ йиллик, яъни 50 йиллик ғариблик сафаридан яна Ўзбекистон заминига қайтарилиши воқеаси 1924 йил 18 августда ниҳоясига етди.\nМусҳафни навбатма-навбат бошларида кўтарганларича Ислом жамияти қошидаги, Кўкалдош мадрасаси ёнида жойлашган катта жомеъ масжидга келтириб, махсус тайёрланган хонага қўйдилар. У ерда Мусҳаф зиёратй бцр йилга яқин давом этди...» «...Мусҳафи шарифнинг кўп марта ўғрилик ва талон-тарожга дучор бўлганини, бу ҳол яна қайтарилиши мумкинлигини ва бошқа хатарларни ҳисобга олиб, уни Тошкент шаҳридаги ёдгорликлар музейига кўчириш маъқул кўрилди. Ушандан буён у мутахассислар томонидан осор-атиқаларни сақлаш қоидаларига тўлиқ риоя қилинган ҳолда, темир сандиқда кўз қорачиғидай сақланди...» (Иқтибослар тугади.)\nҲар бир инсофи бор тадқиқотчи биладики, бошқа бирорта китобга Қуръони Каримга берилганчалик аҳамият берилмаган. Бошқа бирорта китоб Қуръон каби мутавотир даражада етиб келмаган. Шифолий айтганидек, «Ҳар қандай инсон кутганидан ҳам мукаммал ва энг дақиқ суратда бизгача етиб келган». Шубҳасиз, бу Аллоҳнинг Китоби бўлиб, унинг олди-ортидан ботил яқинлаша олмайди. Зеро, у ўта ҳикматли, ўта мақталган Зот томонидан нозил қилингандир.\n1989 йилда ҳазрати Усмон мусҳафи Ўзбекистон Республикаси Вазирлар Маҳкамасининг қарорига биноан Ўзбекистон мусулмонлари идорасига тақдим қилинди.\nМахсус гуруҳ ўша йилнинг 14 март куни ҳазрати Усмон мусҳафини музейдан мусулмонлар қурултойи бўлаётган «Ҳазрати Имом» мавзесига келтирди. Кўпчилик мусулмонлар уни катта қувонч билан кутиб олдилар.\n«Усмон Мусҳафи»ни талаб даражасида сақлашни таъминлаш мақсадида 2007 йил 8 июнда Ўзбекистон Республикаси Вазирлар Маҳкамасининг 115-сонли махсус Қарори қабул қилинди.\nБугунги кунда Усмон мусҳафи қайта таъмирланди. У Ўзбекистон мусулмонлари идораси ҳузуридаги музейга айлантирилган Ҳазрати Имом мажмуасидаги «Мўйи Муборак» мадрасаси биносида сақланмоқда.\nУсмон мусҳафига халқаро ЮНЕСКО ташкилоти томонидан 2000 йил 28 августда махсус сертификат берилган. Мўйи Муборак мадрасаси ҳукумат томонидан 2007 йил қайта таъмирланди. Бунгача Усмон мусҳафининг сақланиш шароити талаб даражасида эмас эди. Қуръон терига ёзилган ва уни мукаммал сақлаш учун намлик мўътадил бўлиши шарт. Таъмир жараёнида ҳукумат томонидан Германия давлатидан махсус сандиқ олиб келинди. Бу сандиққа Мусҳафни мукаммал давр талаби даражасида сақлаш учун намликнинг мўътадил бўлишини таъминлаб берувчи махсус ускуналар ўрнатилган.\nОят ва сураларнинг тартиби\n Готҳельф Бергштрассер (Gotthelf Bergstrasser, 1886-1933) – олмон шарқшуноси.\n Отто Претсайл (Otto Pretzl, 1893-1941) – олмон шарқшуноси.\n Этьенн-Марк Катрмер (Etienne Marc Quatremere, 1782-1857) – француз шарқшуноси.\n Пауль Казанова (Paul Casanova) – француз олими.\n1971 марта ўқилди\nДругие материалы в этой категории: « Муборак васиятлар: ИККИНЧИ ВАСИЯТ (5-қисм)\tЭътиқод дурдоналари: БАНДАЛАРНИНГ АМАЛЛАРИГА ЭЪТИҚОДИЙ ЖИҲАТДАН НАЗАР »